Suasua Yehowa Ayamhyehye | Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Central) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Yehowa, Yehowa, Onyankopɔn mmɔborɔhunufo ne ɔdomfo [anaa nea ɔwɔ ayamhyehye].”—EX. 34:6.\nNNWOM: 57, 147\nAdɛn nti na ɛtɔ da a ɛyɛ den sɛ yɛbɛda ayamhyehye adi?\nDɛn na Yehowa ayɛ ama ne nkurɔfo ahu sɛnea wɔbɛda ayamhyehye adi?\nAyamhyehye yɛ suban pa. Bere bɛn na wubetumi ada no adi?\n1. Ɔkwan titiriw bɛn na Yehowa faa so yii ne ho adi kyerɛɛ Mose? Adɛn nti na wei ho hia?\nBERE bi Onyankopɔn yii ne ho adi kyerɛɛ Mose. Ɔbɔɔ ne din ankasa kyerɛɛ Mose, na ɔkyerɛɛ no ne suban nso. Odii kan maa Mose hui sɛ ɔyɛ mmɔborɔhunufo ne ɔdomfo [anaa nea ɔwɔ ayamhyehye]. (Kenkan Exodus 34:5-7.) Ná anka Yehowa betumi asi ne tumi anaa ne nyansa so dua. Nanso Mose deɛ, nea na ɔpɛ sɛ ohu ne sɛ Onyankopɔn taa n’akyi anaa. Ɛno nti Yehowa kaa ne suban a ɛbɛma Mose ahu sɛ ɔpɛ sɛ ɔboa n’asomfo mmom ho asɛm. (Ex. 33:13) Onyankopɔn dii kan kaa ne suban mmienu a ɛma yetumi bɛn no kɛse ho asɛm. Saa a ɔyɛe no, ɛnka wo koma anaa? Yebesusuw ayamhyehye ho wɔ adesua yi mu. Sɛ yɛwɔ ayamhyehye a, ɛkyerɛ sɛ yɛwɔ tema ma obi a ɔrehu amane anaa asɛm bi ato no, na bere koro no ara yɛpɛ sɛ yɛyɛ biribi de dwudwo ne haw no ano.\n2, 3. (a) Dɛn na ɛma yehu sɛ ayamhyehye yɛ suban a nnipa betumi ada no adi? (b) Nea Bible ka fa ayamhyehye ho no, adɛn nti na ɛsɛ sɛ wusua ho ade?\n2 Yehowa wɔ ayamhyehye, na ɔbɔɔ nnipa wɔ ne suban so. Enti ɛnyɛ nwonwa sɛ mpɛn pii no, nnipa a wonnim nokware Nyankopɔn no mpo dwen afoforo ho. (Gen. 1:27) Yehu nnipa pii a wɔdaa ayamhyehye adi ho nsɛm wɔ Bible mu. Yɛnhwɛ mmea tuutuufo mmienu bi a wɔde wɔn asɛm kɔdan Solomon. Ná wɔn asɛm ne sɛ Solomon nkyerɛ nea ɔyɛ abofra no maame ankasa. Enti Solomon sɔɔ wɔn hwɛe, na ɔkae sɛ wɔmpae abofra no mu mmienu. Nea ɔyɛ abofra no maame ankasa yam hyehyee no ma ɔkae sɛ wɔmfa abofra no mma ɔbea baako no. (1 Ahe. 3:23-27) Yɛnhwɛ Farao babea a ogyee abofra Mose nkwa no nso. Bere a ohuu abofra no, ohui sɛ ɔyɛ Hebrifo no bi ba, na ɛfata sɛ wokum no. Nanso abofra no ‘yɛɛ no mmɔbɔ,’ enti ɔyɛɛ n’adwene sɛ ɔno ara bɛfa no atete no sɛ ne ba.—Ex. 2:5, 6.\n3 Adɛn nti na ɛsɛ sɛ yesua ayamhyehye ho ade? Efisɛ Bible ka sɛ yensuasua Yehowa. (Efe. 5:1) Ɛwom sɛ Yehowa bɔɔ nnipa sɛ yɛnna ayamhyehye adi de, nanso esiane sɛ yɛyɛ Adam asefo a yɛtɔ sin nti, pɛsɛmenkominya wɔ yɛn mu. Ɛtɔ da a yentumi nhu sɛ yɛmmoa afoforo anaasɛ yennwen yɛn ho. Wei yɛ ɔhaw ma ebinom. Ɛnde, dɛn na ɛbɛboa yɛn ama yɛakɔ so anya ayamhyehye ama afoforo? Nea edi kan, sɛnea Yehowa ne afoforo ada ayamhyehye adi no, momma yensusuw ho. Nea ɛto so mmienu, momma yɛnhwehwɛ ɔkwan a yɛbɛfa so asuasua sɛnea Onyankopɔn da ayamhyehye adi, ne nea enti a mfaso wɔ so paa sɛ yɛyɛ saa.\nYEHOWA AYƐ AYAMHYEHYE HO NHWƐSO A EDI MŨ\n4. (a) Adɛn nti na Yehowa somaa abɔfo kɔɔ Sodom? (b) Dɛn na yesua fi Lot ne ne mmabea no asɛm mu?\n4 Yehu sɛ Yehowa ada ayamhyehye adi wɔ nsɛm pii mu. Yɛnhwɛ nea Onyankopɔn yɛ maa Lot. Sodomfo ne Gomorafo ahohwibra maa ɔbarima a na ɔyɛ ɔtreneeni no ho “hiahiaa no.” Nokwarem no, Onyankopɔn sii gyinae sɛ saa nnipa a wɔn bra asɛe no fata owu. (2 Pet. 2:7, 8) Onyankopɔn somaa abɔfo sɛ wonkogye Lot. Abɔfo no ka kyerɛɛ Lot ne n’abusua sɛ wonguan mfi nkurow a wɔrebɛsɛe no no mu. Bible ka sɛ: “Bere a ɔretwentwɛn ne nan ase no, Yehowa mmɔborɔhunu nti, [abɔfo] no susoo ɔne ne yere ne ne mmabea baanu no nsa de wɔn pue kɔɔ kurow no akyi.” (Gen. 19:16) Saa asɛm no nkyerɛ sɛ Yehowa nim ateetee biara a ɛtɔ da a n’anokwafo fa mu anaa?—Yes. 63:7-9; Yak. 5:11; 2 Pet. 2:9.\n5. Ɔkwan bɛn so na Bible mu asɛm te sɛ nea ɛwɔ 1 Yohane 3:17 no boa yɛn ma yehu sɛnea yɛbɛda ayamhyehye adi?\n5 Yehowa ada ayamhyehye adi; wakyerɛkyerɛ ne nkurɔfo nso sɛ wɔnna saa suban pa no adi. Tete Israel no, sɛ obi kɔbɔ bosea a, na wogye ne ntama de si awowa. Yɛnhwɛ ɛho mmara a Yehowa de maa wɔn. (Kenkan Exodus 22:26, 27.) Sɛ nea ɔbɔɔ ohiani no bosea nni ayamhyehye a, ebia ɔbɛyɛ n’adwene sɛ obegye ohiani no ntama ama wada awɔw mu. Nanso, Yehowa kyerɛkyerɛɛ ne nkurɔfo sɛ ɛnsɛ sɛ wɔbɔ atirimɔden saa. Ná Yehowa pɛ sɛ ne nkurɔfo nya ayamhyehye ma afoforo. Nnyinasosɛm a ɛwɔ saa asɛm yi mu no, ɛnka wo sɛ wo nso da ayamhyehye adi anaa? Sɛ yebetumi ayɛ biribi ama yɛn nuanom ho adwo wɔn a, yɛbɛtena hɔ ahwɛ ara ama wɔn ho akyere wɔn anaa?—Kol. 3:12; Yak. 2:15, 16; kenkan 1 Yohane 3:17.\n6. Yehowa bɔɔ mmɔden mpɛn pii sɛ ɔbɛboa Israelfo abɔnefo no ama wɔasakra. Dɛn na yebetumi asua afi mu?\n6 Bere a Israelfo yɛɛ bɔne mpo no, Yehowa yam hyehyee no maa wɔn. Bible ka sɛ: “Yehowa, wɔn agyanom Nyankopɔn somaa ne nkoa kɔkasa kyerɛɛ wɔn mpɛn pii, efisɛ ohuu ne man ne ne tenabea mmɔbɔ.” (2 Be. 36:15) Yɛn nso, ɛnsɛ sɛ yɛn yam hyehye yɛn ma nnipa a wobetumi asakra afi ɔbrabɔne bi ho na wɔanya Onyankopɔn anim dom no anaa? Yehowa mpɛ sɛ obiara bɛsɛe wɔ atemmu a ɛreba no mu. (2 Pet. 3:9) Enti enkosi sɛ Onyankopɔn bɛsɛe abɔnefo no, momma yɛnkɔ so mmɔ nkurɔfo kɔkɔ na wommenya Onyankopɔn ayamhyehye so mfaso.\n7, 8. Adɛn nti na abusua bi gye di sɛ Yehowa daa ayamhyehye adi kyerɛɛ wɔn?\n7 Ayamhyehye a Onyankopɔn ada no adi ho adanse pii wɔ hɔ nnɛ. Yɛnhwɛ aberantewaa bi a na wadi mfe 12 a yɛbɛfrɛ no Milan asɛm. Afe 1990 kosi afe 1994 mu hɔ baabi na n’asɛm no sii. Saa bere no na ɔko rekɔ so wɔ mmusuakuw bi a ɛwɔ Bosnia ntam. Ná Milan ne ne nuabarima, n’awofo, ne Adansefo bi te bɔs mu fi Bosnia rekɔ nhyiam wɔ Serbia. Ná Milan awofo ayɛ wɔn adwene sɛ wɔbɛbɔ asu wɔ saa nhyiam no ase. Woduu ɔman no hye so no, abusuakuw a Milan abusua fi mu nti, asraafo no twee wɔn fii bɔs no mu. Nanso anuanom a wɔaka no deɛ, wɔma wɔkɔe. Asraafo no gyee wɔn tenaa hɔ nnanu. Ɛno akyi no ɔsraani panyin a ɔwɔ hɔ no frɛɛ ne panyin paa wɔ tɛlɛfon so bisaa no nea ɔnyɛ Milan abusua no. Ná ɔsraani no gyina Milan abusua no anim pɛɛ na ɔrebisa asɛm no. Enti abusua no tee mmuae no sɛ, “Munkokum wɔn!”\n8 Bere a ɔsraani panyin no ne asraafo a wɔaka no rekasa no, nnipa mmienu bi baa abusua no nkyɛn bɛka guu wɔn asom sɛ wɔyɛ Adansefo. Anuanom a na wɔte bɔs no mu na wɔkaa asɛm a asi no kyerɛɛ Adansefo no. Ná asraafo no nhwehwɛ mmofra akwantu nkrataa mu, enti Adansefo mmienu no ka kyerɛɛ Milan ne ne nuabarima no sɛ wɔnkɔtena wɔn kar no mu mma wontwa hye no. Afei, Adansefo mmienu no ka kyerɛɛ Milan awofo sɛ wɔmfa asraafo dan no akyi nhyia wɔn wɔ akyi hɔ. Bere a Milan tee saa asɛm no, na onhu sɛ onsu oo, sɛ ɔnserew oo. Milan awofo bisae sɛ: “Mugye di sɛ wɔbɛhwɛ yɛn saa ara ama yɛakɔ?” Nanso bere a wɔrekɔ no, asraafo no hwɛɛ wɔn hãã. Awofo no kɔtoo wɔn mma no, na wɔtoaa wɔn akwantu no so koduu kurow a wɔreyɛ nhyiam no mu. Wogye di paa sɛ Yehowa na otiee wɔn sufrɛ. Bible ma yehu sɛ Yehowa mmɔ ne nkurɔfo ho ban saa bere nyinaa. (Aso. 7:58-60) Nanso Milan kae sɛ, “Ɛyɛɛ me sɛ abɔfo na wɔkataa asraafo no ani. Migye di sɛ Yehowa na ogyee yɛn.”—Dw. 97:10.\n9. Dɛn na Yesu yɛ maa nnipadɔm a na wodi n’akyi no? (Hwɛ mfonini a ɛwɔ adesua yi mfiase no.)\n9 Yebetumi asua biribi afi Yesu hɔ. Ne yam hyehyee no maa nnipadɔm bi a ohyiaa wɔn, efisɛ “na wɔayɛ sɛ nguan a wonni hwɛfo a wɔapirapira wɔn agyaw wɔn agu hɔ.” Dɛn na Yesu yɛ maa nnipa a na wɔn asɛm yɛ mmɔbɔ no? Bible ka sɛ: “Ofii ase kyerɛkyerɛɛ wɔn nneɛma pii.” (Mat. 9:36; kenkan Marko 6:34.) Ná Yesu nte sɛ Farisifo no koraa. Farisifo no deɛ, na enni wɔn komam sɛ wɔbɛboa ɔmanfo no. (Mat. 12:9-14; 23:4; Yoh. 7:49) Sɛnea na ɛda Yesu koma so sɛ ɔbɛboa nkurɔfo a Onyankopɔn asɛm ho kɔm de wɔn no, wo nso enni wo komam sɛ wobɛyɛ saa anaa?\n10, 11. Bere nyinaa na ɛfata sɛ yɛda ayamhyehye adi anaa? Kyerɛkyerɛ mu.\n10 Wei nkyerɛ sɛ ɛsɛ sɛ yɛda ayamhyehye adi wɔ asɛm biara ho. Bible mu nsɛm a yɛasusuw ho no, ayamhyehye a Onyankopɔn daa no adi no, na ɛfata. Sɛ yɛhwɛ Ɔhene Saul sei a, na n’adwene yɛ no sɛ ɔreda mmɔborɔhunu adi, nanso na ɛyɛ asoɔden. Nea enti a ɛte saa ne sɛ, wankum Amalekfo hene Agag a na ɔtan Onyankopɔn nkurɔfo no. Amalekfo mmoa a na wɔadɔ srade no nso, wankunkum wɔn. Enti Yehowa poo Saul sɛ ɔrenyɛ Israel hene bio. (1 Sam. 15:3, 9, 15) Nokwasɛm ne sɛ, Yehowa yɛ Ɔtemmufo a obu atɛntrenee. Otumi hu nea ɛwɔ nnipa komam, na onim bere a ɛfata sɛ ɔda ayamhyehye adi. (Kwa. 2:17; Hes. 5:11) Bere bi reba a, Yehowa bebu wɔn a wontie no nyinaa atɛn. (2 Tes. 1:6-10) Saa bere no du a, Onyankopɔn yam renhyehye no mma abɔnefo. Mmom, sɛ ɔsɛe abɔnefo a, ɛbɛkyerɛ sɛ ne yam hyehye no ma treneefo a obegye wɔn nkwa no.\n11 Nokwarem no, ɛnyɛ yɛn na yɛbɛkyerɛ sɛ Onyankopɔn nsɛe obi anaa onnye obi nkwa. Mmom nea ɛsɛ sɛ yɛyɛ seesei ne sɛ yɛbɛyɛ nea yebetumi biara sɛ yɛbɛboa nkurɔfo. Ɛnde, dɛn na yɛbɛyɛ de akyerɛ sɛ yɛwɔ ayamhyehye ma yɛn yɔnko nipa? Ma yɛnhwɛ nyansahyɛ a edi hɔ yi.\nNEA YƐBƐYƐ DE AKYERƐ SƐ YƐWƆ AYAMHYEHYE\n12. Dɛn na wobɛyɛ de akyerɛ sɛ wowɔ ayamhyehye ma afoforo?\n12 Boa afoforo da biara da. Wɔn a wɔrebɔ mmɔden sɛ wobesuasua Yesu deɛ, ehia sɛ wonya ayamhyehye ma afoforo ne wɔn nuanom Kristofo. (Yoh. 13:34, 35; 1 Pet. 3:8) Ayamhyehye nkyerɛase baako nso ne sɛ wo ne afoforo “bɛbom ahu amane.” Obi a ɔwɔ ayamhyehye bɔ mmɔden boa wɔn a wɔrehu amane, na ɛno ma wɔn ho dwo wɔn. Hwehwɛ akwan bi a wobɛfa so ayɛ saa! Nea wubetumi ayɛ no bi ni. Wubetumi aboa obi ama wayɛ ne fie nnwuma anaa woakɔtotɔ nneɛma ama no.—Mat. 7:12.\nNya ayamhyehye ma afoforo na boa wɔn (Hwɛ nkyekyɛm 12)\n13. Sɛ atoyerɛnkyɛm bi si a, dɛn na Onyankopɔn nkurɔfo yɛ?\n13 Fa wo ho hyɛ adwuma a yɛde boa wɔn a atoyerɛnkyɛm ato wɔn mu. Atoyerɛnkyɛm si a, nnipa fa amanehunu pii mu. Wei ka nnipa pii koma ma wɔda ayamhyehye adi kyerɛ wɔn. Wonim Yehowa nkurɔfo sɛ wɔboa wɔ atoyerɛnkyɛm bere mu. (1 Pet. 2:17) Asasewosow sii wɔ Japan maa ɛpo twiw faa asase so afe 2011. Ɛsɛee baabi a na onuawa bi a ɔyɛ Japanni te pasaa. Atuhoamafo pii a wofi Japan mmeae bi ne wɔn a wofi amannɔne kosiesiee wɔn adan a abubu no. Onuawa no kae sɛ bere a ohuu wɔn no, “ɛhyɛɛ no nkuran, na onyaa awerɛkyekye.” Onuawa no de kaa ho sɛ: “Nea atuhoamafo no yɛe no boaa me ma mihui sɛ Yehowa dwen yɛn ho. Yɛn nuanom Adansefo nso dwen yɛn ho. Afei nso yɛn nuanom mmarima ne mmea pii a wɔwɔ wiase nyinaa bɔ mpae ma yɛn.”\n14. Dɛn na wubetumi ayɛ aboa wɔn a wɔyare ne nkwakoraa ne mmerewa?\n14 Boa wɔn a wɔyare ne nkwakoraa ne mmerewa. Adam bɔne no ama nkurɔfo rehu amane. Sɛ yehu no saa a, ɛka yɛn koma ma yɛda ayamhyehye adi kyerɛ wɔn. Yɛn yam a anka yare, nkwakoraabɔ ne mmerewabɔ to atwa. Enti yɛbɔ mpae sɛ Onyankopɔn Ahenni mmra. Enkosi sɛ Ahenni no bɛba no, yɛyɛ nea yebetumi nyinaa boa wɔn a wɔwɔ ahohia mu. Yɛnhwɛ asɛm bi a nhomakyerɛwfo bi ka faa ne maame aberewa ho. Adwenemyare bi a yɛfrɛ no Alzheimer bɔɔ aberewa no. Da bi, aberewa no sɛee ne ho. Bere a ɔyɛe sɛ ɔrepopa ne ho no, nkurɔfo bi bɛbɔɔ ne pon mu. Ná ahɔho no yɛ Adansefo mmea mmienu bi a wɔtaa kɔsra aberewa no. Anuanom mmea no bisaa no sɛ wobetumi aboa no anaa. Aberewa no kae sɛ, “Mafɛre deɛ, nanso mɛyɛ no dɛn, mommoa me.” Anuanom mmea no boaa no ma osiesiee ne ho. Wowiei no, wɔyɛɛ tii maa no, na wɔtenaa ase ne no bɔɔ nkɔmmɔ. Aberewa no babarima no ani sɔɔ nea anuanom mmea no yɛe no paa. Ɔkyerɛwee sɛ, “Mitu kyɛ ma saa Adansefo no. Wɔn deɛ, wɔde ɔseɛ yɛ ɔyɔ.” Wowɔ ayamhyehye ma wɔn a wɔyare ne nkwakoraa ne mmerewa anaa? Ɛka wo koma sɛ yɛ nea wubetumi biara boa wɔn ma wɔn ho nnwo wɔn?—Filip. 2:3, 4.\n15. Asɛnka adwuma a yɛreyɛ no, ɛboa afoforo sɛn?\n15 Boa nkurɔfo ma wonhu Yehowa. Sɛ yɛhwɛ ɔhaw ne abɛbrɛsɛ a nkurɔfo refa mu a, ɛka yɛn sɛ yɛmmoa wɔn mma wonhu Yehowa. Ɔkwan a eye sen biara a yebetumi afa so aboa wɔn ne sɛ yɛbɛkyerɛkyerɛ wɔn Onyankopɔn ho ade, na yɛama wɔahu nea Onyankopɔn Ahenni no bɛyɛ ama adesamma. Ade foforo nso a yebetumi ayɛ ne sɛ yɛbɛma wɔahu sɛ, sɛ wɔde Onyankopɔn asɛm bɔ wɔn bra a, ɛbɛboa wɔn. (Yes. 48:17, 18) Adwuma a ɛhyɛ Yehowa anuonyam paa ne asɛnka adwuma no, na ɛda no adi nso sɛ yɛwɔ ayamhyehye ma afoforo. Yemmisa sɛ, wubetumi ayɛ asɛnka adwuma no pii anaa?—1 Tim. 2:3, 4.\nWODA AYAMHYEHYE ADI A ƐBOA WO NSO!\n16. Sɛ obi da ayamhyehye adi a, ɛboa no sɛn?\n16 Adwene ho nimdefo ka sɛ, sɛ woda ayamhyehye adi a, ɛboa wo ma wunya apɔwmuden, wo ho tɔ wo, na ɛma wo ne afoforo ntam yɛ kama. Sɛ woboa wɔn a wɔrehu amane ma wɔn ho dwo wɔn a, w’ani begye paa. Ɛbɛma woanya anidaso kɛse, worente nka pii sɛ woyɛ ankonam, na ɛbɛma woadwen adwempa. Nokwasɛm ne sɛ, sɛ woda ayamhyehye adi a, ɛboa w’ankasa. (Efe. 4:31, 32) Kristofo a wofi ɔdɔ mu boa afoforo no, wonya ahonim pa, efisɛ wonim sɛ wɔreyɛ nea Onyankopɔn pɛ. Sɛ yɛwɔ ayamhyehye a, ɛma yɛyɛ awofo pa, okunu anaa ɔyere pa, ne adamfo pa nso. Wɔn a wɔwɔ ayamhyehye ma afoforo no, sɛ wɔn nso hia mmoa a, wɔn nsa ka no ntɛm.—Kenkan Mateo 5:7; Luka 6:38.\n17. Adɛn nti na wopɛ sɛ woda ayamhyehye adi?\n17 Ɛwom sɛ woda ayamhyehye adi a ɛboa wo, nanso ɛnyɛ ɛno ne ade titiriw nti a ɛsɛ sɛ woyɛ saa. Nea enti paa a ɛsɛ sɛ woyɛ saa ne sɛ, wopɛ sɛ wusuasua Yehowa Nyankopɔn na wohyɛ no anuonyam efisɛ Ɔno na ɔdɔ ne ayamhyehye fi no. (Mmeb. 14:31) Wayɛ nhwɛso a edi mu ama yɛn. Ɛnde, momma yɛnyɛ nea yebetumi biara nna ayamhyehye adi mfa nsuasua no. Yɛyɛ saa a, yɛne yɛn nuanom ntam bɛyɛ kama, na yɛne afoforo nso bɛtena yiye.—Gal. 6:10; 1 Yoh. 4:16.


KENKAN WƆ Abui Acholi Afrikaans Ahanta Ajië Albanian Alur American Sign Language Amharic Angolan Sign Language Arabic Arabic (Tunisia) Armenian Assamese Ateso Aukan Australian Sign Language Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Bolivian Sign Language Boulou Bulgarian Cakchiquel (Western) Cambodian Catalan Cebuano Changana (Zimbabwe) Chavacano Chichewa Chilean Sign Language Chin (Tiddim) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Ecuadorian Sign Language Edo Efik Emberá (Catío) English Esan Estonian Ewe Faroese Fijian Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Ghanaian Sign Language Gitonga Greek Greenlandic Guarani Guarani (Bolivia) Guatemalan Sign Language Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Huastec (San Luis Potosi) Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Japanese Japanese Sign Language Javanese Jula Kabyle Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Korean Sign Language Kpelle Krio Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lamba Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Macedonian Macua Madagascar Sign Language Malagasy Malawi Sign Language Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Mauritian Creole Maya Mazahua Mazatec (Huautla) Mbukushu Mende Meru Mexican Sign Language Mingrelian Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nambya Navajo Ndau Ndebele Ndebele (Zimbabwe) Ndonga Nengone Nepali New Zealand Sign Language Ngabere Nias Niuean Norwegian Nyungwe Nzema Oromo Ossetian Otetela Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Pennsylvania German Persian Pidgin (Cameroon) Polish Polish Sign Language Portuguese Portuguese Sign Language Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Russian Sign Language Rutoro Réunion Creole Samoan Sangir Sango Saramaccan Sarnami Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Shuar Sidama Silozi Sinhala Slovak Slovak Sign Language Slovenian Solomon Islands Pidgin Somali Spanish Sranantongo Sunda Susu Swahili Swahili (Congo) Swati Swedish Swedish Sign Language Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Toraja Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Urdu Urhobo Uzbek Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wichi Wolaita Xhosa Xârâcùù Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\n“Onii a ɔbɔɔ wɔn no yɛɛ wɔn ɔbarima ne ɔbea fii mfiase.”—Mateo 19:4\nYehowa * Nyankopɔn na ɔhyehyɛɛ aware a edi kan no. Bible ka sɛ, bere a Onyankopɔn bɔɔ ɔbea a odi kan de no, ɔde no “brɛɛ onipa no.” Adam huu ɔbea no, n’ani gyei araa ma ɔkae sɛ: “Aa, me nnompe mu dompe ne me honam mu nam ni.” (Genesis 2:22, 23) Yehowa da so ara pɛ sɛ awarefo ani gye.\nSɛ nnipa bi rekɔ aware a, wɔn adwene nyinaa ne sɛ asetena bɛyɛ ɔdɔ nko ara. Nanso nokwasɛm ne sɛ, sɛ awarefo dodɔ wɔn ho sɛ dɛn koraa a, wobehyia ɔhaw wɔ wɔn aware mu. (1 Korintofo 7:28) Nhoma a worekenkan yi bɛma woahu Bible mu nsɛm pii a sɛ wode yɛ adwuma a, ɛbɛma anigye aba w’aware ne w’abusua mu.—Dwom 19:8-11.\nNEA BIBLE NO KA: Okunu ne abusua no ti.—Efesofo 5:23.\nWoyɛ okunu? Yehowa pɛ sɛ wufi wo komam nyinaa dɔ wo yere. (1 Petro 3:7) Yehowa bɔɔ wo yere sɛ ɔnyɛ wo boafo, na ɔpɛ sɛ wodɔ wo yere na wudi no ni. (Genesis 2:18) Ɛsɛ sɛ wodɔ wo yere paa ma wutumi kum wo ho mpo ma no.—Efesofo 5:25-29.\nWoyɛ ɔyere? Yehowa pɛ sɛ wubu wo kunu paa, na woboa no ma ɔyɛ n’adwuma sɛ abusua ti. (1 Korintofo 11:3; Efesofo 5:33) Sɛ osi gyinae bi a, fi wo komam nyinaa taa n’akyi na boa ma ɛnyɛ adwuma. (Kolosefo 3:18) Woyɛ saa a wo kunu bɛdɔ wo, na Yehowa nso ani begye wo ho.—1 Petro 3:1-6.\nNEA BIBLE NO KA: Fa w’ani to fam, na woahu nneɛma a wo hokafo ani gye ho. (Filipifo 2:3, 4) Yehowa pɛ sɛ n’asomfo ‘dwo ma nnipa nyinaa,’ enti wo ne wo yere anaa wo kunu nni no odwo so, na fi wo komam dɔ no. (2 Timoteo 2:24) Bible ma yehu sɛ, ‘nsɛm a yetu no bumbum te sɛ nkrante a ɛwowɔ, na anyansafo tɛkrɛma de, ɛsa yare.’ Enti sɛ wo ne wo hokafo rekasa a, yɛ ahwɛyiye. (Mmebusɛm 12:18) Yehowa betumi de ne honhom aboa wo ma woafi ɔdɔ mu aka nsɛm a ɛyɛ dɛ akyerɛ wo hokafo.—Galatifo 5:22, 23; Kolosefo 4:6.\nNEA BIBLE NO KA: Sɛ wo ware a, wo ne wo yere anaa wo kunu nyinaa abɛyɛ “ɔhonam koro.” (Mateo 19:5) Nanso, kae sɛ ɛsono ɔbarima na ɛsono ɔbea, na ɛsono sɛnea obiara dwene nneɛma ho. Enti ɛsɛ sɛ musua sɛnea mobɛbom afa adwene. (Filipifo 2:2) Sɛ ɛba gyinaesi a, baakoyɛ ho hia paa. Bible ka sɛ: “Agyinatu na ɛma tirimbɔ gyina.” (Mmebusɛm 20:18) Sɛ moresi gyinae a ɛho hia a, momma Bible no mmoa mo.—Mmebusɛm 8:32, 33.\nNhwɛ kwan sɛ mo mu biara bɛyɛ n’ade frenkyemm. (Dwom 103:14; Yakobo 3:2) Fa w’adwene si nneɛma pa a wo kunu anaa wo yere yɛ so. Nya nneɛma ho abotare, na hwɛ kwan sɛ Bible no betumi aboa mo. (2 Timoteo 3:16) Sɛ wode Yehowa akwankyerɛ nyinaa yɛ adwuma a, obehyira wo. Wubehu sɛ ade rekye a ade resa nyinaa, na mo aware no sɔ ara na ɛresɔ.—Galatifo 6:9.\nMe ma me kunu anaa me yere hu sɛ midwen ne ho kyɛn m’ankasa me ho anaa?


2 Samuel 1 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nSamuel Nhoma a Ɛto So Abien 1:1-27\nDawid tee sɛ Saul awu (1-16)\nDawid twaa Saul ne Yonatan ho awerɛhow dwom (17-27)\n1 Saul wu akyi a Dawid kodii Amalekfo so nkonim* bae no, Dawid san bɛtenaa Siklag+ nnanu. 2 Ne nnansa so no, ɔbarima bi fi Saul asraafo no mu bae, na ɔreba no, na wasuan n’ataade mu de dɔte agu ne tirim. Bere a oduu Dawid nkyɛn no, ɔbɔɔ ne mu ase de n’anim butuw fam. 3 Dawid bisaa no sɛ: “Ɛhe na wufi reba yi?” Na obuae sɛ: “Israel asraafo mu na mifi a maguan aba ha yi.” 4 Dawid bisaa no sɛ: “Nneɛma kɔɔ so dɛn? Mesrɛ wo, ka kyerɛ me.” Na ɔkae sɛ: “Asraafo no aguan afi akono, na wɔn mu pii awuwu; Saul ne ne ba Yonatan nso awu.”+ 5 Ɛnna Dawid bisaa aberante a ɔbɛkaa asɛm no sɛ: “Ɛyɛɛ dɛn na wuhui sɛ Saul ne ne ba Yonatan awu?” 6 Ɛnna aberante no kae sɛ: “Mikopuee Gilboa Bepɔw so,+ na mihui sɛ Saul tweri ne peaw. Ná asraafo a wɔka nteaseɛnam ne wɔn a wɔtete apɔnkɔ so no ato no awie.+ 7 Bere a otwaa n’ani a ohuu me no, ɔfrɛɛ me, na migyee so sɛ, ‘Mini!’ 8 Ɛnna obisaa me sɛ, ‘Wufi he?’ Na mekae sɛ, ‘Meyɛ Amalekni.’+ 9 Afei ɔkae sɛ, ‘Mesrɛ wo, bɛn me na kum me, na merehu amane paa nanso minwui.’* 10 Enti mebɛn no kum no,+ efisɛ sɛnea na wapira da hɔ no, mihui sɛ ɔrennya nkwa. Afei mituu n’ahemmotiri na miyii ne nkapo sɛ mede rebrɛ me wura.” 11 Ɛnna Dawid soo n’ataade mu suan mu, na mmarima a wɔka ne ho no nyinaa nso yɛɛ saa. 12 Esiane sɛ na Saul ne ne ba Yonatan ne Yehowa man ne Israel fi awuwu+ wɔ sekan ano nti, wosu bɔɔ bena, na wɔyɛɛ akɔnkyen*+ kosii anwummere. 13 Dawid bisaa aberante a ɔbɛkaa asɛm no sɛ: “Wufi he?” Na obuae sɛ: “Amalekni bi a wabɛsoɛ ɔman yi mu ba ne me.” 14 Ɛnna Dawid bisaa no sɛ: “Adɛn nti na woansuro sɛ wode wo nsa bɛka nea Yehowa asra no?”+ 15 Afei Dawid frɛɛ mmerante no mu baako ka kyerɛɛ no sɛ: “Kɔ no so kokum no.” Enti ɔkɔɔ no so kokum no.+ 16 Dawid ka kyerɛɛ no sɛ: “Wo mogya begu wo ara wo ti so efisɛ w’ankasa w’ano na adi adanse atia wo sɛ, ‘Me na mikum nea Yehowa asra no no.’”+ 17 Afei Dawid twaa Saul ne ne ba Yonatan ho awerɛhow dwom,*+ 18 na ɔkae sɛ awerɛhow dwom yi a wɔakyerɛw wɔ Yasar nhoma mu+ a wɔato din “Agyan” no, wɔnkyerɛ Yudafo no: 19 “O Israel, w’ahoɔfɛfo na awuwu wɔ wo mmepɔw so yi.+ Hwɛ sɛnea akatakyi ahwehwe ase! 20 Monnka ho asɛm wɔ Gat;+Mommmɔ no dawuru wɔ Askelon mmɔnten so,Anyɛ saa a Filistifo mma mmea ani begye,Na momonotofo* mma mmea bedi ahurusi. 21 Gilboa mmepɔw,+Mma obosu anaa osu nntɔ nngu mo so,Na mma nneɛma mmfifi mo nsaase so mma wɔmmfa nnyi ntoboa kronkron,+Efisɛ ɛhɔ na akatakyi kyɛm ho guu fĩ;Saul kyɛm no, afei de,ɛrenyɛ nea wɔde ngo asra ho bio. 22 Yonatan agyan anni huammɔ,+Na Saul sekan nso antow amfom,+Ehwiee akofo mogya gui, na edii akatakyi nam. 23 Bere a Saul ne Yonatan+ te ase no, na nkurɔfo dɔ wɔn na wɔpɛ wɔn asɛm,*Owu mu nso, wɔn mu antetew.+ Ná wɔn ho yɛ hare sen akɔre+Na wɔn ho yɛ den sen agyata.+ 24 O Israel mma mmea, munsu Saul;Ɔno na ɔde ntama kɔkɔɔ furaa mo na ɔde afɛfɛde nyinaa bi hyɛɛ mo;Ɔno na ɔde sika kɔkɔɔ agude guu mo ntaade so. 25 Hwɛ sɛnea akatakyi ahwehwe ase wɔ ɔko mu! Hwɛ sɛnea Yonatan atɔ fam wɔ wo bepɔw so!+ 26 O me nua Yonatan, wo nti, me ho hiahia me;Ná woda me koma so.+ Ɔdɔ a na wodɔ me no yɛ nwonwa; ɛsen mmea dɔ koraa.+ 27 Hwɛ sɛnea akatakyi ahwehwe aseNa akode asɛe!”\n^ Anaa “kokunkum Amalekfo.”\n^ Anaa “me kra da so wɔ me mu.”\n^ Anaa “kwadwom.”\n^ Anaa “wɔn a wontwaa wɔn dua.”\n^ Anaa “na wɔn ho yɛ ahomeka.”


Ɔbohene a Ɛsom Boɔ\nƆbohene a Ɛsom Boɔ yɛ nwoma a ɛdi mu, ɛmu nyiyimu a ɛfa gyedie ne nkyerɛkyerɛ ho nsɛm bebree a ɛho hia wɔ Yesu Kristo Asɔre a Ɛwɔ hɔ ma Nna a Ɛdi Akyire Ahoteɛfoɔ. Nkɔmhyɛni Joseph Smith na ɔkyerɛɛ saa nneɛma yi ase de puee dwa so, na wɔtintimm no wɔ Asɔre no dawurubɔ krataa a na ɛwɔ hɔ wɔ ne berɛ so.\nOnyankopɔn yi Ne ho adi kyerɛ Mose—Wɔsakyera Mose—Satan ne no di asie—Mose hunu wiase pii a nnipa tete so—Ɔbabarima no bɔɔ wiase a ɛnni ano—Onyankopɔn adwuma ne n’animuonyam ne sɛ Ɔbɛma onipa ɛnnwuo tebea ne nkwa a ɛnni awieɛ.\nOnyankopɔn bɔ ɔsorosoro ne asase—Wɔbɔ deɛ ɛteaseɛ nyina ara—Onyankopɔn bɔ onipa na ɔma no tumi wɔ biribiara so.\nOnyankopɔn bɔɔ nneɛma nyina ara honhom mu ansa na ɛreba honam mu wɔ asase so—Ɔbɔɔ onipa, honam a ɔdi kan, wɔ asase so—Ɔbaa yɛ ɔbarima nsɛsoɔ boafoɔ.\nSɛdeɛ Satan bɛyɛɛ ɔbonsam—Ɔsɔ Hawa hwɛ—Adam ne Hawa hwe ase, na owuo ba wiase.\nAdam ne Hawa wo mma—Adam bɔ afɔdeɛ na ɔsom Onyankopɔn—Wɔwo Kain ne Habel—Kain te atua, ɔdɔ Satan sene Onyankopɔn, na ɔbɛyɛ Ɔyeraba—Awudie ne atirimuɔdensɛm trɛ—Wɔka asɛmpa no firi ahyɛaseɛ no.\nAdam asefoɔ kora nkaeɛ nwoma—N’asefoɔ a wɔtene ka nsakyeraeɛ ho asɛm—Onyankopɔn yi Ne ho adi kyerɛ Henok—Henok ka asɛmpa no—Wɔdaa nkwagyeɛ nhyehyɛeɛ no adi kyerɛɛ Adam—Ɔnyaa asubɔ ne asɔfodie no.\nHenok kyerɛkyerɛ nkorɔfoɔ no, di wɔn anim, na ɔtutu mmepɔ—Wɔkyekyere Sion ahenkuro no—Henok hunu Onipa Ba no mmaeɛ sie, Ne mpata afɔrebɔ, ne ahoteɛfoɔ no wusɔreɛ—Ɔhunu Sion Mmaeɛ bio no sie, n’Anoboaboa, Mmaeɛ a Ɛtɔ so Mmienu no, ne Sion akyirisan no.\nMetusala hyɛ nkɔm—Noa ne ne mma mmarima ka asɛmpa no—Atirimuɔdensɛm kɛseɛ hyeta—Wɔnntie nsakyeraeɛ ho frɛ no—Onyankopɔn hyɛ sɛ wɔbɛsɛe honam nyina ara wɔ Nsuyire no mu.\nAbraham hwehwɛ agya panin nhyehyɛeɛ nhyira—Asɔfoɔ atorɔfoɔ taataa no wɔ Kaldea—Yehowa gye no nkwa—wɔka Misraim farebae ne n’amammuo ho asɛm bio.\nAbraham firi Ur kɔ Kanaan—Yehowa yi ne ho adi kyerɛ no wɔ Haran—Wɔde asɛmpa no ho nhyira nyina ara hyɛ n’asefoɔ bɔ na ɛnam n’asefoɔ so ɛbɛkɔ obiara hɔ—Ɔkɔ Kanaan na ɔtoa so kɔ Misraim.\nAbraham nam Urim ne Tumim no so sua adeɛ fa owia, ɔsrane ne nsoromma ho—Awurade da ahonhom ho su a ɛnni awieɛ adi kyerɛ no—Ɔsua adeɛ fa wiase asetena a ɛdi kan, nyi-nto-hɔ, adebɔ, Ɔgyefoɔ no yie, ne onipa tebea a ɛtɔ so mmienu no ho.\nAnyame no hyehyɛ asase no ne deɛ ɛwɔ nkwa wɔ so nyina ara adebɔ—wɔda nhyehyɛeɛ a ɛfa nna nsia adebɔ no adi.\nAnyame no wie Wɔn nhyehyɛeɛ a ɛfa nneɛma nyina ara bɔ no ho—Wɔma Abɔdeɛ no ba mu sɛdeɛ Wɔn nhyehyɛeɛ teɛ—Adam to abɔdeɛ a ɛte ase biara din.\nNhwɛsoɔ Pɛpɛɛpɛ 1\nNhwɛsoɔ Pɛpɛɛpɛ 2\nNhwɛsoɔ Pɛpɛɛpɛ 3\nYesu hyɛ Yerusalem sɛeɛ a ɛrebobɔ ba no ho nkɔm kyerɛ—Ɔsan nso kasa fa Onipa Ba no Mmaeɛ a Ɛtɔ so Mmienu, ne atirimuɔdenfoɔ sɛeɛ no ho.\nJoseph Smith kyerɛ n’anatoɔ, n’abusuafoɔ, ne wɔn atenaeɛ kane no—Nhanyan soronko ɛfa nyamesom ho nya nkɛtɛnsoɔ wɔ New York atɔeɛ fam so—Ɔsi nkete sɛ ɔbɛhwehwɛ nyansa sɛdeɛ Yakobo kyerɛ no—Agya no ne Ɔba no yi wɔn ho adi, na wɔfrɛ Joseph kɔ ne nkɔmhyɛ nyamedwuma no mu. (Nkyekyɛmu 1–20.)\nYɛgye Onyankopɔn, Ɔnniawieɛ Agya no, ne Ne Ba, Yesu Kristo, ne Sunsum Kronkron no di.


2 Cronica 10 APSD-CEB – 2 Beresosɛm 10 AKCB | Biblica\n2 Cronica 10 APSD-CEB – 2 Beresosɛm 10 AKCB\nAtifi Fam Mmusuakuw Tew Atua\n1Rehoboam kɔɔ Sekem, efisɛ na Israel nyinaa ahyia hɔ sɛ wɔrebesi no hene. 2Bere a Nebat babarima Yeroboam tee sɛ Salomo awu no, ofi Misraim bae, efisɛ oguan fii ɔhene Salomo nsam kɔtenaa Misraim. 3Israel mpanyimfo soma ma wɔkɔfaa Yeroboam, na ɔne Israel nyinaa kɔɔ sɛ wɔne Rehoboam rekɔkasa. 4Wɔkae se, “Wʼagya hyɛɛ yɛn ma yɛyɛɛ adwumaden. Yɛsrɛ wo, tew saa adwumaden ne sonkahiri adesoa duruduru a wʼagya de soaa yɛn no so. Woyɛ saa a, yɛbɛsom wo nokware mu.”\n7Mpanyimfo yi buae se, “Sɛ woyɛ nnipa no yiye, na woyɛ ayamye kyerɛ wɔn ma ɛsɔ wɔn ani a, wɔn nso bɛyɛ wo nkurɔfo nokwafo.”\n8Nanso Rehoboam amfa afotu a mpanyimfo no maa no no. Mmom, ɔkɔɔ nʼatipɛnfo mmabun bi a ɔne wɔn sii so a na wotu no fo no nkyɛn. 9Obisaa wɔn se, “Mo nso mo adwene ne dɛn? Mmuae bɛn na memfa nkɔma nnipa a wɔpɛ sɛ metew adesoa a mʼagya de soaa wɔn no so?”\n10Mmerante no buae se, “Asɛm a ɛsɛ sɛ woka kyerɛ wɔn ne se, ‘Me nsateaa ketewa no mu piw sen mʼagya asen mu. Na sɛ modwene sɛ na ɔyɛ den wɔ mo so a, montwɛn na mubehu sɛnea mete.’ 11Yiw, na mʼagya yɛ den wɔ mo so, nanso me de, mɛyɛ nea ɛkyɛn saa. Sɛ mʼagya kaa mo mpire a, me de, mede nkekantwɛre na ɛbɛhwe mo.”\n12Nnansa akyi no, Yeroboam ne nnipa no nyinaa san baa sɛ wɔrebetie Rehoboam mmuae sɛnea ɔkae no. 13Na Rehoboam de ahantan kasa kyerɛɛ wɔn. Wamfa mpanyimfo no afotu, 14na ɔfaa mmerante no afotu. Ɔka kyerɛɛ nnipa no se, “Na mʼagya ma moyɛ adwumaden, na me de, mɛkyɛn saa! Sɛ mʼagya kaa mo mpire a, me de, mede nkekantwɛre na ɛbɛhwe mo!” 15Enti ɔhene no anyɛ nnipa no abisade no ho hwee. Saa nsɛm a esisii yi yɛ Onyankopɔn nhyehyɛe, efisɛ ɛmaa Awurade nkɔm a ɔnam odiyifo Ahiya a ofi Silo no hyɛɛ Nebat babarima Yeroboam no baa mu.\n16Bere a Israel huu sɛ ɔhene no anyɛ wɔn abisade amma wɔn no, wɔteɛteɛɛ mu se,\n“Dawid ne nʼadedi ntoaso no mfa wɔn ho.\nIsrael, momma yɛnkɔ yɛn afi.\nDawid, kɔhwehwɛ wʼankasa wo fi.”\nEnti Israel nyinaa san kɔɔ fie. 17Na Rehoboam kɔɔ so dii Israelfo a na wɔtete Yuda nkurow so no so hene.\n18Ɔhene Rehoboam somaa Hadoram a na ɔhwɛ adwumayɛfo so no sɛ ɔnkɔhwɛ mma ɔman no nyɛ dinn, nanso Israelfo no siw no abo kum no. Bere a ɔhene Rehoboam tee saa asɛm no, ntɛm ara, ohuruw tenaa ne teaseɛnam mu, guan kɔɔ Yerusalem. 19Israel mmusuakuw a wɔwɔ atifi fam no ampene sɛ Dawid aseni biara bedi wɔn so, de besi nnɛ.\nAKCB : 2 Beresosɛm 10


2 Ahene 1 | Intanɛt So Bible| Wiase Foforɔ Nkyerɛaseɛ\n2 Ahene 1:1-18\n1 Ahab wu akyi+ no, Moab+ tew Israel so atua.+ 2 Na Ahasia fii ne dan a ɛwɔ Samaria no atifi+ tokuru mu bɛhwee fam,+ na ɛbɔɔ no yare. Enti ɔsomaa abɔfo, na ɔka kyerɛɛ wɔn sɛ: “Monkɔ nkobisa+ Ekron+ nyame Baal-Sebub+ mma me sɛ mefi ɔyare yi mu afi anaa.”+ 3 Na Yehowa bɔfo+ ka kyerɛɛ Tisbini+ Elia sɛ: “Sɔre kohyia Samaria hene abɔfo no na ka kyerɛ wɔn sɛ, ‘So Onyankopɔn bi+ nni Israel nti na morekɔ Ekron nyame Baal-Sebub hɔ abisa yi? 4 Enti nea Yehowa aka ni: “Mpa a woaforo no, worensi mfi so, efisɛ owu na wubewu.”’”+ Ɛnna Elia fii hɔ kɔe. 5 Bere a wɔn a ɔsomaa wɔn no san baa ne nkyɛn no, ɛhɔ ara na obisaa wɔn sɛ: “Dɛn nti na moasan aba yi?” 6 Ɛnna wɔka kyerɛɛ no sɛ: “Ɔbarima bi fi behyiaa yɛn, na ɔka kyerɛɛ yɛn sɛ, ‘Monsan nkɔ ɔhene a ɔsomaa mo no nkyɛn, na monkɔka nkyerɛ no sɛ: “Nea Yehowa aka ni,+ ‘So Onyankopɔn bi nni Israel nti na morekɔ Ekron nyame Baal-Sebub hɔ abisa yi? Eyi nti mpa a woaforo no, worensi mfi so, efisɛ owu na wubewu.’”’”+ 7 Na obisaa wɔn sɛ: “Ɔbarima a ofi behyiaa mo a ɔkaa nsɛm yi kyerɛɛ mo no, na ɔte dɛn?” 8 Ɛnna wobuaa no sɛ: “Ɔyɛ ɔbarima bi a ɔhyɛ atade a wɔde aboa nhwi ayɛ,+ na ɔde aboa nhoma abɔso abɔ n’asen.”+ Ɛhɔ ara na ɔkae sɛ: “Ɛyɛ Tisbini Elia.” 9 Na ɔsomaa aduonum so panyin ne n’aduonum kɔɔ ne nkyɛn.+ Bere a ɔkɔe no, ɔkɔtoo no sɛ ɔte bepɔw no atifi. Ɛnna ɔka kyerɛɛ no sɛ: “Nokware Nyankopɔn nipa,+ ɔhene se, ‘Sian bra.’” 10 Ɛnna Elia ka kyerɛɛ aduonum so panyin no sɛ: “Sɛ meyɛ Onyankopɔn nipa a, ɛnde ogya+ mfi soro mmɛhyew wo ne w’aduonum.” Na ogya fii soro bae, na ɛbɛhyew ɔne n’aduonum no.+ 11 Na ɔsomaa aduonum so panyin foforo ne n’aduonum kɔɔ ne nkyɛn.+ Ɔno nso kɔka kyerɛɛ no sɛ: “Nokware Nyankopɔn nipa, ɔhene se, ‘Sian bra ntɛm.’”+ 12 Ɛnna Elia ka kyerɛɛ wɔn sɛ: “Sɛ meyɛ nokware Nyankopɔn nipa a, ɛnde ogya mfi soro mmɛhyew wo ne w’aduonum.” Na Onyankopɔn gya fii soro bae, na ɛbɛhyew ɔne n’aduonum no. 13 Ɛnna ɔsan somaa aduonum so panyin a ɔto so abiɛsa ne n’aduonum.+ Bere a aduonum so panyin a ɔto so abiɛsa no kɔe no, okobuu nkotodwe+ Elia anim paa no kyɛw+ kae sɛ: “Nokware Nyankopɔn nipa, mesrɛ wo, ma me kra+ ne wo nkoa aduonum yi akra nsom bo+ w’ani so. 14 Hwɛ, ogya fi soro bɛhyew+ aduonum so mpanyimfo baanu a wodii kan bae no ne wɔn aduonum aduonum no. Na me de, ma me kra nsom bo w’ani so.” 15 Ɛnna Yehowa bɔfo ka kyerɛɛ Elia sɛ: “Sian ne no nkɔ. Nsuro no.”+ Enti ɔsɔree, na osian ne no kɔɔ ɔhene nkyɛn. 16 Na ɔka kyerɛɛ no sɛ: “Nea Yehowa aka ni, ‘So Onyankopɔn bi nni Israel a wubetumi abisa no hɔ ade nti na woasoma abɔfo+ sɛ wɔnkɔ Ekron+ nyame Baal-Sebub hɔ abisa yi? Eyi nti mpa a woaforo no, worensi mfi so, efisɛ owu na wubewu.’” 17 Na nkakrankakra, owui+ sɛnea Yehowa asɛm+ a Elia kae no te. Na Yehoram+ bedii n’ade wɔ Yehosafat ba, Yuda hene Yehoram+ afe a ɛto so abien mu, efisɛ na onni ɔbabarima. 18 Nneɛma a aka a Ahasia+ yɛe no, wɔakyerɛw ne nyinaa wɔ Israel ahene bere so nsɛm nhoma+ no mu.\n2 Ahene 1


ዘፀአት 9 NASV – 2 Mose 9 AKCB | Biblica\nዘፀአት 9 NASV – 2 Mose 9 AKCB\n1Awurade hyɛɛ Mose se, “San kɔ Farao nkyɛn na kɔka kyerɛ no se, ‘Sɛnea Awurade a ɔyɛ Hebrifo Nyankopɔn no se ni,’ Ma me nkurɔfo no nkɔ na wɔatumi abɔ afɔre ama me.” 2Sɛ wampene amma wɔn ankɔ a, 3Onyankopɔn nsa de ɔyaredɔm bɛba abekum mo apɔnkɔ, mo mfurum, mo yoma, mo anantwi, mo nguan ne mo mmirekyi nyinaa. 4Nanso Awurade de nsonoe bɛto Israelfo mmoa ne Misraimfo mmoa ntam. Israelfo mmoa de, ɔbaako mpo renwu.\n5Awurade ahyɛ bere pɔtee na ɔkae se, Ɔkyena, Awurade bɛyɛ eyi wɔ asase no so. 6Na ade kyee no, nyɛmmoa a wɔwɔ Misraim no wuwui, nanso Israelfo no ayɛmmoa baako mpo koraa anwu. 7Farao somaa nnipa kɔɔ Israel kɔhwɛɛ sɛ ampa ara ɛhɔ nyɛmmoa no bi anwu koraa ana. Nnipa no bɛbɔɔ Farao amanneɛ se Israelfo nyɛmmoa baako mpo koraa anwu, nanso nʼadwene ansesa. Wamma nnipa no ankɔ.\n8Enti Awurade ka kyerɛɛ Mose ne Aaron se, “Monkɔsaw nso mfi fononoo mu, na Mose ntow mpete wim wɔ Farao anim. 9Na ɛbɛbɔ apete Misraim asase so nyinaa sɛ mfutuma ama mpɔmpɔnini abobɔ nnipa ne mmoa a wɔwɔ ɔman no mu nyinaa.”\n10Enti wɔkɔsaw nso fii fononoo mu de kɔɔ Farao anim, na ɔrehwɛ no, Mose tow petee wim na ɛdan mpɔmpɔnini bobɔɔ nnipa ne mmoa a wɔwɔ Misraim nyinaa. 11Ɛbaa saa no, nkonyaayifo no antumi ne Mose anni asi, efisɛ na mpɔmpɔnini no bi asisi wɔn nyinaa. 12Nanso Farao pirim ne koma ara, enti wantie asɛm a Awurade nam Mose so ka kyerɛɛ no no.\n13Awurade ka kyerɛɛ Mose se, “Sɔre kɔ Farao nkyɛn anɔpahema na kɔka kyerɛ no se, Hebrifo Awurade Nyankopɔn no se, Ma me nkurɔfo nkɔsom me, 14anyɛ saa a, mede ɔhaw na ɛbɛto mo so na ɛno na ɛbɛma wo ne wʼadwumayɛfo ne Misraimfo nyinaa ahu sɛ Onyankopɔn biara nni asase yi so ka me ho. 15Sɛ mepɛ a anka matɔre mo nyinaa ase, anka mede ɔyaredɔm bekum mo nyinaa. 16Nanso manyɛ no saa, efisɛ na mepɛ sɛ meda me tumi adi kyerɛ wo ne asase sofo nyinaa. 17Woayɛ kyenkyenee wɔ me nkurɔfo so a ɛno nti, womma wɔnkɔ. 18Ɔkyena saa bere yi ara mu, mɛma mparuwbo a ano yɛ den a bi ntɔɔ Misraimman mu da atɔ. 19Ntɛm! Monka mo anantwi a mode wɔn kɔ adidi no mmra fie. Efisɛ mparuwbo no bekum nnipa ne mmoa a wɔbɛka wuram no nyinaa.”\n20Misraimfo a asɛm no bɔɔ wɔn hu no de wɔn anantwi ne wɔn asomfo nyinaa baa fie. 21Na wɔn a wɔammu Awurade asɛm a ɔkae no gyaw wɔn anantwi ne wɔn asomfo wɔ wuram maa mparuwbo no kaa wɔn.\n22Awurade ka kyerɛɛ Mose se, “Teɛ wo nsa kyerɛ soro na ma mparuwbo no ntɔ ngu nnipa, mmoa ne nnua a ɛwɔ Misraim nyinaa so.” 23Enti Mose de ne nsa kyerɛɛ wim maa Awurade maa anyinam ne aprannaa twitwae. 24Na ɛyɛ asɛm a ɛyɛ hu yiye. Efisɛ efi Misraim abɔse de kosi saa bere no, na aprannaa mmobɔɔ saa da. 25Misraimman sɛee pasaa. Biribiara a ɛkaa wuram, sɛ ɛyɛ nnipa anaa mmoa no, wɔn nyinaa wuwui. Nnua nso bubu maa nnɔbae sɛesɛee. 26Faako a mparuwbo no antɔ wɔ ɔman no mu no yɛ Gosen asase so a na Israelfo no te hɔ no.\n27Afei, Farao soma ma wɔkɔfrɛɛ Mose ne Aaron ka kyerɛɛ wɔn se, “Afei de, mahu me mfomso. Awurade di bem na me ne me nkurɔfo ayɛ bɔne ama atra so. 28Monsrɛ Awurade mma me, na ɔmma aprannaa ne mparuwbo dodow yi to ntwa na mɛma mo akɔ ntɛm so.”\n29Mose kae se, “Sɛ mifi kuropɔn yi mu ara pɛ a, mɛma me nsa so abɔ Awurade mpae na aprannaa no ne mparuwbo no agyae. Eyi bɛma mo ahu sɛ Awurade na asase nyinaa hyɛ ne nsa. 30Nanso minim yiye sɛ wo ne wo mpanyimfo de, eyinom nyinaa akyi no, mubepirim mo koma.”\n31Aprannaa no sɛee wɔn awi ne wɔn asaawa a na ɛresow aba no nyinaa. 32Nanso atoko ne aburow de, ansɛe, efisɛ na emfifii ɛ.\n33Enti Mose fii Farao anim wɔ kurow no mu maa ne nsa so kyerɛɛ Awurade maa aprannaa no ne mparuwbo no ne osu no gyaee tɔ. 34Farao ne ne mpanyimfo huu sɛ biribiara ayɛ yiye wɔ hɔ no, wɔkɔɔ so pirim wɔn koma yɛɛ bɔne de buu bɔ a wɔhyɛɛ Awurade no so. 35Enti Farao amma nkurɔfo no ankɔ sɛnea Onyankopɔn hyɛɛ ho nkɔm kyerɛɛ Mose no.\nAKCB : 2 Mose 9


Sɛn Na Honhom Kronkron Boa Yɛn? | Ɔwɛn-Aban Adesua\nƆwɛn-Aban—Nea Adesua Nsɛm Wom | November 2019\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Nigerian Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nADESUA ASƐM 45\nSɛnea Honhom Kronkron Betumi Aboa Yɛn\n“Ade nyinaa mu mewɔ ahoɔden, nea ɔhyɛ me den no nti.”—FILIP. 4:13.\nDWOM 104 Honhom Kronkron Yɛ Onyankopɔn Akyɛde\nNEA YƐREBESUA *\n1-2. (a) Da biara yehyia ɔhaw. Dɛn na ɛboa yɛn ma yɛkɔ so gyina ano? Kyerɛkyerɛ mu. (b) Dɛn na yebesusuw ho wɔ adesua yi mu?\n“MEHWƐ ɔhaw a m’afa mu a, ɛkaa me nko ara m’ahoɔden a anka merentumi nnyina ano.” Woaka asɛm bi a ɛte saa pɛn? Yɛn mu pii aka saa pɛn. Ebia yare bi a emu yɛ den bɔɔ wo anaa wo dɔfo bi wui ma wutumi gyinaa ano, na bere a woredwinnwen ho no na wokaa saa. Sɛ wokae ɔhaw a wofaa mu no a, wuhu sɛ nea ɛma wutumi gyinaa ano ne sɛ, da biara na Yehowa de ne honhom kronkron boa wo ma wunya “tumi a ɛboro onipa de so.”—2 Kor. 4:7-9.\n2 Afei nso, yehia honhom kronkron mmoa na wiase bɔne yi annya yɛn so nkɛntɛnso. (1 Yoh. 5:19) Bio nso, ɛsɛ sɛ yɛko tia “ahonhommɔne dɔm.” (Efe. 6:12) Ɛnde, yebesusuw akwan mmienu a honhom kronkron boa yɛn ma yegyina ɔhaw ahorow yi ano. Yɛbɛsan ahwɛ nea yɛyɛ a ɛbɛma honhom kronkron aboa yɛn paa.\nHONHOM KRONKRON MA YENYA AHOƆDEN\n3. Ade baako bɛn na Yehowa yɛ de boa yɛn ma yetumi gyina ɔhaw ano?\n3 Sɛ yehyia ɔhaw mpo a, Yehowa nam honhom kronkron so ma yenya tumi, anaa ahoɔden a yehia na yɛatumi adi yɛn asɛyɛde ho dwuma. Ɔsomafo Paul hui sɛ, ɔhaw a ohyiae nyinaa mu no, “Kristo ahoɔden” na ɛboaa no ma ɔkɔɔ so som Yehowa. (2 Kor. 12:9) Paul asɛmpatrɛw akwantu a ɛto so mmienu mu no, ɛnyɛ asɛnka adwuma no nko ara na ɔyeree ne ho yɛe, na mmom ɔyɛɛ adwuma nso de hwɛɛ ne ho. Ɔtenaa Akwila ne Priskila fie wɔ Korinto; ná wɔnwene ntamadan. Esiane sɛ na Paul nso yɛ saa adwuma no ara bi nti, nna bi wɔ hɔ a na ɔne wɔn yɛ adwuma. (Aso. 18:1-4) Honhom kronkron na ɛboaa Paul ma otumi yɛɛ adwuma hwɛɛ ne ho na ɔsan kaa asɛmpa no.\n4. Sɛnea 2 Korintofo 12:7b-9 kyerɛ no, ɔhaw bɛn na na Paul rehyia?\n4 Kenkan 2 Korintofo 12:7b-9. Kyerɛwnsɛm yi mu no, Paul kaa sɛ na ɔwɔ “ɔhonam mu nsɔe” bi. Dɛn na na ɔrepɛ akyerɛ? Sɛ biribi wɔ wo ma ewura wo honam mu na ɛka mu a, ɛyɛ yaw paa. Enti na Paul reka sɛ ɔhaw bi a na ɔrehyia wɔ n’asetenam nti, na ɔrehu amane. Ɔkaa sɛ na ne haw no te sɛ nea “Satan bɔfo” bi ‘rebobɔ’ no. Ebia ɛnyɛ Satan anaa adaemone ankasa na wɔde ɔhaw baa Paul so tẽẽ, te sɛ nea wɔde nsɔe bi rewɔ no. Nanso bere a saa ahonhommɔne no huu “nsɔe” no, ɛbɛyɛ sɛ wɔyɛe sɛ wobepia so na ama Paul ate yaw kɛse. Dɛn na Paul yɛe?\n5. Sɛn na Yehowa buaa Paul mpaebɔ no?\n5 Mfiase no, na Paul pɛ sɛ Yehowa yi “nsɔe” no fi no so. Ɔkaa sɛ: “Mesrɛɛ Awurade [Yehowa] mprɛnsa sɛ emfi me so.” Nanso, ɛmfa ho mpae a Paul bɔe nyinaa akyi no, ne honam mu nsɔe no amfi ne so. Wei kyerɛ sɛ Yehowa ammua Paul mpaebɔ no anaa? Ɛnte saa. Yehowa tiee no. Ɛwom sɛ Yehowa anyi Paul haw no amfi no so de, nanso ɔmaa no ahoɔden de gyinaa ano. Yehowa ka kyerɛɛ no sɛ: “Me tumi wie pɛyɛ wɔ mmerɛwyɛ mu.” (2 Kor. 12:8, 9) Mmoa a Onyankopɔn de maa Paul nti, ɔkɔɔ so nyaa anigye ne asomdwoe!—Filip. 4:4-7.\n6. (a) Sɛn na ebia Yehowa bebua yɛn mpaebɔ? (b) Nsɛm bi wɔ kyerɛwnsɛm a ɛwɔ nkyekyɛm yi mu a ɛma yenya awerɛhyem na ɛhyɛ yɛn den. Ebi ne sɛn?\n6 Woasrɛ Yehowa pɛn sɛ onyi ɔhaw bi mfi wo so sɛnea Paul yɛe no anaa? Ebia mpae a woyeree wo ho bɔe nyinaa akyi no, ɔhaw no amfi hɔ anaa egyee nsam. Wei ma wotee nka sɛn? Ɛma wunyaa adwene sɛ wo som nsɔ Yehowa ani anaa? Saa na wotee nka a, kae Paul asɛm no. Sɛnea Yehowa buaa ne mpae no, obebua wo nso wo mpae ɔkwan biara so! Ebia Yehowa renyi ɔhaw no mfi hɔ. Nanso, ɔnam honhom kronkron so bɛhyɛ wo den ama woatumi agyina ɔhaw no ano. (Dw. 61:3, 4) Ebia afoforo ‘atow wo akyene,’ nanso Yehowa rempo wo.—2 Kor. 4:8, 9; Filip. 4:13.\nHONHOM KRONKRON BOA YƐN MA YƐKƆ SO SOM YEHOWA\n7-8. (a) Adɛn nti na yebetumi de honhom kronkron atoto mframa ho? (b) Sɛn na Petro kyerɛɛ sɛnea honhom kronkron yɛ adwuma?\n7 Honhom kronkron boa yɛn wɔ ɔkwan foforo so. Ɛne sɛn? Yebetumi de honhom kronkron atoto mframa ho. Sɛ ahum retu wɔ po so na mframa a ɛrebɔ wɔ po no so no ani kyerɛ baabi a po so hyɛn bi rekɔ a, mframa no boa hyɛn no ma ekodu dwoodwoo. Saa ara na honhom kronkron boa yɛn ma yetumi fa ɔhaw biara mu, na yɛatumi akodu wiase foforo a Onyankopɔn ahyɛ ho bɔ no mu dwoodwoo.\n8 Esiane sɛ na ɔsomafo Petro yi nam nti, na onim po so akwantu ho nsɛm pii. Enti, ɛnyɛ nwonwa sɛ bere a Petro rekyerɛ sɛnea honhom kronkron yɛ adwuma no, ɔde nsɛmfua bi a ɛbɛyɛ sɛ ɛfa po so akwantu ho kyerɛkyerɛɛ mu. Ɔkyerɛwee sɛ: “Nkɔmhyɛ mfaa onipa pɛ so mmae da, na mmom nea efi Onyankopɔn hɔ na nnipa kae sɛnea honhom kronkron kaa wɔn no.” Hela asɛmfua a wɔkyerɛɛ ase “kaa” no, nea ɛkyerɛ ankasa ne pia.—2 Pet. 1:21.\n9. Bere a Petro kyerɛwee sɛ honhom kronkron “kaa” nnipa ma wɔkyerɛw Bible no, adwene bɛn na na ɔpɛ sɛ yenya?\n9 Bere a Petro kyerɛwee sɛ honhom kronkron “kaa” nnipa ma wɔkyerɛw Bible no, adwene bɛn na na ɔpɛ sɛ yenya? Luka na ɔkyerɛw Asomafo Nnwuma no; ɔde Hela asɛmfua bi a ɛte sɛ nea Petro de dii dwuma no kaa po so hyɛn bi a na mframa de no ‘rekɔ’ ho asɛm. (Aso. 27:15) Bible ho ɔbenfo bi kaa sɛ, bere a Petro kyerɛwee sɛ honhom kronkron “kaa” nnipa ma wɔkyerɛw Bible no, ɔde asɛmfua bi a ɛbɛma nkurɔfo adwene po so akwantu ho na edii dwuma. Enti nea na Petro rekyerɛ ne sɛ, sɛnea mframa pia po so hyɛn ma ekodu baabi a ɛrekɔ no, saa ara na honhom kronkron kaa Bible akyerɛwfo no ma wotumi yɛɛ wɔn adwuma no. Saa Bible ho ɔbenfo no san kaa sɛ: “Yɛbɛka a, na saa akyerɛwfo no te sɛ po so hyɛn a wɔabuebue ne mframatama mu.” Yehowa yɛɛ nea ɛsɛ sɛ ɔyɛ. Ɔmaa wɔn “mframa” anaa honhom kronkron. Bible akyerɛwfo no nso yɛɛ wɔn fam de. Wɔmaa honhom kronkron kyerɛɛ wɔn kwan.\nADE A EDI KAN: Yɛ adwuma a honhom no kyerɛ yɛn sɛ yɛnyɛ no bi daa\nADE A ƐTO SO MMIENU: Yere wo ho yɛ nneɛma a honhom no kyerɛ yɛn sɛ yɛnyɛ sɛnea w’ahoɔden betumi (Hwɛ nkyekyɛm 11) *\n10-11. Ma mfatoho fa kyerɛ nneɛma mmienu bi a ehia sɛ yɛyɛ na ama honhom kronkron akyerɛ yɛn kwan.\n10 Ɛwom, bere a Yehowa de ne honhom kronkron kaa nnipa ma wɔkyerɛw Bible no atwam. Nanso, Onyankopɔn da so ara de honhom kronkron rekyerɛ ne nkurɔfo kwan. Yehowa da so ara reyɛ nea ɛsɛ sɛ ɔyɛ. Yɛbɛyɛ dɛn ama Onyankopɔn honhom kronkron akyerɛ yɛn kwan? Ɛsɛ sɛ yɛn nso yɛkɔ so yɛ yɛn fam de. Yɛbɛyɛ dɛn ayɛ saa?\n11 Yɛnhwɛ mfatoho yi. Sɛ obi reka po so hyɛn na ɔpɛ sɛ mframa a ɛrebɔ no boa no a, ɛsɛ sɛ ɔyɛ nneɛma mmienu bi. Nea edi kan, ɛsɛ sɛ ɔde hyɛn no ani kyerɛ baabi a mframa no rebɔ kɔ. Sɛ hyɛn no si po ano baabi a mframa mmɔ koraa a, ɛrentumi nkɔ n’anim. Nea ɛto so mmienu, ɛsɛ sɛ obuebue hyɛn no mframatama nyinaa mu. Sɛ mframa no rebɔ mpo a, gye sɛ mframa no begyina mframatama no mu ansa na hyɛn no akɔ n’anim. Saa ara na sɛ yebetumi akɔ so asom Yehowa a, gye sɛ honhom kronkron boa yɛn. Ɛsɛ sɛ yɛyɛ nneɛma mmienu bi ansa na honhom kronkron aboa yɛn. Nea edi kan, baabi a Onyankopɔn honhom ani kyerɛ no, ɛsɛ sɛ yɛde yɛn ani kyerɛ hɔ bi, na yɛyɛ nneɛma a honhom no kyerɛ yɛn sɛ yɛnyɛ. Nea ɛto so mmienu, ɛsɛ sɛ “yebuebue yɛn mframatama mu,” kyerɛ sɛ, ɛsɛ sɛ yɛyere yɛn ho yɛ nneɛma a honhom no kyerɛ yɛn sɛ yɛnyɛ sɛnea yɛn ahoɔden betumi. (Dw. 119:2) Sɛ yɛyɛ nneɛma mmienu yi a, honhom kronkron bepia yɛn ama yɛatumi afa ɔsɔretia ne sɔhwɛ biara mu, na ɛbɛboa yɛn ama yɛakɔ so adi nokware kosi sɛ yɛbɛkɔ Onyankopɔn wiase foforo no mu.\n12. Dɛn na yɛrebesusuw ho?\n12 Besi ha no, yɛahu sɛ honhom kronkron boa yɛn wɔ akwan mmienu so. Honhom kronkron ma yɛn ahoɔden, na ɛboa yɛn ma yɛkɔ so di nokware bere a yɛrehyia ɔhaw. Afei nso, honhom kronkron ma yɛkɔ yɛn anim wɔ Onyankopɔn som mu, na ɛboa yɛn ma yɛkɔ so fa ɔkwan a ɛkɔ daa nkwa mu no so. Afei, yɛrebɛhwɛ nneɛma nnan a ɛsɛ sɛ yɛyɛ na ama honhom kronkron aboa yɛn paa.\nNEA ƐBƐMA HONHOM KRONKRON ABOA YƐN PAA\n13. Sɛnea 2 Timoteo 3:16, 17 kyerɛ no, sɛn na Bible betumi aboa yɛn, nanso dɛn na ɛsɛ sɛ yɛyɛ?\n13 Nea edi kan, sua Onyankopɔn Asɛm. (Kenkan 2 Timoteo 3:16, 17.) Hela asɛmfua a wɔkyerɛɛ ase “fi Onyankopɔn honhom mu” no, nea ɛkyerɛ ankasa ne “efi Onyankopɔn home mu.” Onyankopɔn nam ne honhom so “homee” ne nsusuwii guu Bible akyerɛwfo no adwenem. Sɛ yɛkenkan Bible na yedwinnwen ho a, Onyankopɔn nkyerɛkyerɛ wura yɛn adwene ne yɛn koma mu. Nsusuwii a ɛte saa a efi Onyankopɔn hɔ no ka yɛn ma yɛbɔ yɛn bra sɛnea ɛbɛsɔ n’ani. (Heb. 4:12) Nanso sɛ honhom kronkron bɛboa yɛn paa a, ɛsɛ sɛ yeyi bere si hɔ de sua Bible daa na yedwinnwen nea yɛkenkan no ho. Yɛyɛ saa a, Onyankopɔn Asɛm benya yɛn nneyɛe ne yɛn kasa so tumi.\nMa Honhom Kronkron Mmoa Wo Paa\nYehia honhom kronkron na apia yɛn ama yɛatumi afa ɔsɔretia ne sɔhwɛ biara mu. Nneɛma nnan a ɛboa yɛn ma yɛde yɛn ani kyerɛ baabi a Onyankopɔn honhom ani kyerɛ ni (Hwɛ nkyekyɛm 13-16)\n14. (a) Adɛn nti na yebetumi aka sɛ honhom kronkron wɔ Kristofo nhyiam a yɛkɔ no ase? (b) Yɛkɔ asafo nhyiam a, dɛn na yɛyɛ a ɛkyerɛ sɛ “yɛabuebue yɛn mframatama mu”?\n14 Nea ɛto so mmienu, wo ne wo nuanom mmom nsom Onyankopɔn. (Dw. 22:22) Yehowa honhom wɔ Kristofo nhyiam a yɛkɔ no ase. (Adi. 2:29) Adɛn nti na yebetumi aka saa? Efisɛ yɛne yɛn nuanom Kristofo hyiam som a, yɛbɔ mpae srɛ honhom kronkron, na yɛto Ahenni nnwom a egyina Onyankopɔn Asɛm so. Afei nso, yetie nkyerɛkyerɛ a efi Bible mu a mmarima a honhom kronkron apaw wɔn de kyerɛkyerɛ yɛn no. Honhom kronkron koro yi ara boa anuanom mmea ma wosua wɔn dwumadi, na wotumi yɛ no kama. Nanso, sɛ yɛpɛ sɛ honhom kronkron boa yɛn paa a, ehia sɛ yesiesie yɛn ho sɛ yɛbɛma mmuae wɔ asafo nhyiam ase. Yɛyɛ saa a, ɛkyerɛ sɛ “yɛabuebue yɛn mframatama mu”; kyerɛ sɛ yɛayɛ krado sɛ yɛbɛma honhom kronkron aboa yɛn.\n15. Sɛn na honhom kronkron boa yɛn ma yɛyɛ asɛnka adwuma no?\n15 Nea ɛto so mmiɛnsa, yɛ asɛnka adwuma no. Sɛ yɛde Bible yɛ adwuma bere a yɛreka asɛmpa no na yɛde kyerɛkyerɛ a, ɛkyerɛ sɛ yɛpɛ sɛ honhom kronkron boa yɛn ma yɛyɛ asɛnka adwuma no. (Rom. 15:18, 19) Nanso, sɛ wopɛ sɛ Onyankopɔn honhom boa wo paa a, ɛnde ɛsɛ sɛ woyɛ asɛnka adwuma no daa na wokenkan Bible kyerɛ nkurɔfo bere biara a ɛbɛyɛ yiye. Ɔkwan baako a wubetumi afa so ama w’asɛnka adwuma atu mpɔn paa ne sɛ, wode nea yebetumi aka wɔ asɛnka mu a ɛba Abrabɔ Ne Asɛnka Adesua Nhoma mu no bɛyɛ adwuma.\n16. Dɛn na yɛbɛyɛ na yɛanya honhom kronkron afi Yehowa hɔ tẽẽ?\n16 Nea ɛto so nnan, bɔ Yehowa mpae. (Mat. 7:7-11; Luka 11:13) Nea yɛbɛyɛ na yɛanya honhom kronkron afi Yehowa hɔ tẽẽ ne sɛ yɛbɛbɔ mpae asrɛ no. Biribiara rentumi nsiw mpae a yɛbɔ Yehowa no kwan, na saa ara na biribiara ntumi nsiw Onyankopɔn honhom a ɛyɛ akyɛde pa a ɔde ma yɛn no kwan. Afiase fasu biara anaa Satan mpo rentumi nsiw kwan. (Yak. 1:17) Sɛn na ɛsɛ sɛ yɛbɔ mpae na ama honhom kronkron aboa yɛn paa? Nea ɛbɛyɛ a yebenya mmuae no, momma yɛnhwɛ mfatoho bi a ɛwɔ Luka Asɛmpa no nko ara mu, na yensua biribi mfa mpaebɔ ho. *\nNNYAE MPAEBƆ DA\n17. Yɛhwɛ Yesu mfatoho a ɛwɔ Luka 11:5-9, 13 no a, dɛn na yebetumi asua afa mpaebɔ ho?\n17 Kenkan Luka 11:5-9, 13. Yesu mfatoho no ma yehu sɛnea ɛsɛ sɛ yɛbɔ mpae srɛ honhom kronkron. Mfatoho yi mu no, ‘esiane sɛ ɔbarima no guan n’adamfo no ho nti,’ onyaa nea ɔrehwehwɛ. Ɛwom sɛ na ɛyɛ anadwo dasum de, nanso anyɛ den amma no sɛ obebisa n’adamfo no ama waboa no. (Hwɛ mwbr18 July.) Sɛn na Yesu de saa mfatoho yi totoo mpaebɔ ho? Ɔkaa sɛ: “Monkɔ so mmisa, na wɔde bɛma mo; monkɔ so nhwehwɛ, na mubehu; monkɔ so mmom na wobebue mo.” Enti, dɛn na yebetumi asua afi saa asɛm no mu? Sɛ yɛpɛ sɛ honhom kronkron boa yɛn a, ɛnsɛ sɛ yegyae mpaebɔ da.\n18. Sɛnea Yesu mfatoho no ma yehu no, adɛn nti na yebetumi anya ahotoso sɛ Yehowa bɛma yɛn ne honhom kronkron?\n18 Yesu mfatoho no san boa yɛn ma yehu nea enti a Yehowa bɛma yɛn honhom kronkron. Ná ɔbarima a ɔwɔ mfatoho no mu no pɛ sɛ ɔsom ɔhɔho a wanya no yiye. Ná ɔte nka sɛ ɛsɛ sɛ ɔma ɔhɔho a ɔbaa ne hɔ anadwo dasum no aduan, nanso na onni biribiara a ɔde bɛma no. Yesu kaa sɛ esiane sɛ ɔbarima no guan ne fipamfo no ho nti, ɔmaa no paanoo. Dɛn na na Yesu pɛ sɛ ɔkyerɛ? Onipa a ɔnyɛ pɛ mpo, sɛ ne fipamfo guan ne ho ma enti ɔpɛ sɛ ɔboa no a, hwɛ mpɛn dodow ara a yɛn soro Agya a ne yam ye no de honhom kronkron bɛma wɔn a wɔkɔ so bisa no no! Enti, yebetumi abɔ mpae na yɛanya awerɛhyem sɛ, sɛ yɛsrɛ Yehowa sɛ ɔmma yɛn honhom kronkron a, ɔbɛma yɛn.—Dw. 10:17; 66:19.\n19. Adɛn nti na yebetumi anya awerɛhyem sɛ yebedi nkonim?\n19 Ɛmfa ho sɛ Satan atu n’ani asi yɛn so no, yebetumi anya awerɛhyem sɛ yebedi nkonim. Adɛn ntia? Efisɛ honhom kronkron boa yɛn wɔ akwan mmienu so. Nea edi kan, ɛma yɛn ahoɔden a yɛde begyina ɔhaw ano. Nea ɛto so mmienu, ɛno ne tumi a ɛhyɛ yɛn den, na ɛboa yɛn ma yɛkɔ so som Yehowa kosi sɛ yɛbɛkɔ Onyankopɔn wiase foforo no mu. Momma yensi yɛn bo sɛ yɛbɛyɛ nneɛma a ɛbɛma honhom kronkron aboa yɛn paa!\nAkwan mmienu a honhom kronkron boa yɛn no, ɛne sɛn?\nNneɛma bɛn na yɛyɛ a, ɛbɛma honhom kronkron aboa yɛn paa?\nSɛn na ɛsɛ sɛ yɛbɔ mpae srɛ honhom kronkron?\nDWOM 41 Tie Me Mpaebɔ\n^ nky. 5 Adesua yi bɛma yɛahu sɛnea Onyankopɔn honhom kronkron betumi aboa yɛn ama yɛagyina ɔhaw ahorow ano. Afei nso, ɛbɛma yɛahu nea yɛyɛ a ɛbɛma honhom kronkron aboa yɛn paa.\n^ nky. 16 Asɛmpa akyerɛwfo no nyinaa mu no, Luka paa na ɔma yehu sɛ na mpaebɔ yɛ ade a ɛho hia Yesu paa wɔ n’asetenam.—Luka 3:21; 5:16; 6:12; 9:18, 28, 29; 18:1; 22:41, 44.\n^ nky. 59 MFONI HO NKYERƐKYERƐMU: ADE A EDI KAN: Onua ne onuawa bi adu Ahenni Asa so. Wɔne wɔn nuanom Kristofo nyinaa bom som; Yehowa honhom wɔ nhyiam a ɛte saa ase. ADE A ƐTO SO MMIENU: Wɔasiesie wɔn ho sɛ wɔbɛma mmuae. Ehia sɛ yɛyɛ saa nneɛma mmienu no bere a yɛreyɛ nneɛma foforo a yɛaka ho asɛm wɔ adesua yi mu no: bere a yɛresua Onyankopɔn Asɛm, bere a yɛreyɛ asɛnka adwuma no, ne bere a yɛrebɔ Yehowa mpae.\nShare Share Sɛnea Honhom Kronkron Betumi Aboa Yɛn\nw19 November kr. 8-13\nWo Ne Wo Nuanom Mfa Nnamfo Denneennen Ansa Na Awiei No Aba\n“Gyidi Kyɛm Kɛse” No, Worehwɛ Wo De So Yiye Anaa?\nNea Yebetumi Asua Afi Leviticus Nhoma No Mu\nNea Wufii Ase No, Wie\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM November 2019\nShare Share ƆWƐN-ABAN—NEA ADESUA NSƐM WOM November 2019\nƆWƐN-ABAN—NEA ADESUA NSƐM WOM November 2019


Beresosɛm Nhoma a Edi Kan 14:1-17\nDawid ahenni timii (1, 2)\nDawid abusua (3-7)\nFilistifo dii nkogu (8-17)\n14 Tiro hene Hiram+ tuu abɔfo kɔɔ Dawid nkyɛn, na ɔde sida nnua ne abantofo ne dua adwumfo kɔe sɛ wonkosi ofi* mma no.+ 2 Dawid behui sɛ Yehowa ama n’ahenni atim wɔ Israel so,+ na Onyankopɔn man Israel nti,+ wama n’ahenni so. 3 Dawid san waree mmea foforo+ wɔ Yerusalem, na Dawid san woo mma mmarima ne mma mmea+ wɔ hɔ nso. 4 Ne mma a ɔwoo wɔn wɔ Yerusalem no din ni:+ Sammua, Sobab, Natan,+ Solomon,+ 5 Ibhar, Elisua, Elpelet, 6 Noga, Nefeg, Yafia, 7 Elisama, Beeliada, ne Elifelet. 8 Bere a Filistifo no tee sɛ wɔasra Dawid asi no hene wɔ Israel nyinaa so+ no, wɔn nyinaa bae sɛ wɔne Dawid rebɛko.+ Dawid tee no, ofii adi kɔɔ wɔn so. 9 Ɛnna Filistifo no bɛtow hyɛɛ nnipa a wɔwɔ Refaim Bon mu*+ no so. 10 Dawid bisaa Onyankopɔn sɛ: “Menkɔ Filistifo no so anaa? Wode wɔn bɛhyɛ me nsa?” Ɛnna Yehowa ka kyerɛɛ no sɛ: “Kɔ, na ɔkwan biara so mede wɔn bɛhyɛ wo nsa.”+ 11 Enti Dawid kɔɔ Baal-Perasim,+ na okokunkum wɔn wɔ hɔ. Ɛnna Dawid kae sɛ: “Nokware Nyankopɔn no nam me nsa so abu afa m’atamfo so sɛnea nsu bu fa nneɛma so no.” Ɛno nti na wɔfrɛɛ hɔ Baal-Perasim* no. 12 Filistifo no gyaw wɔn anyame hɔ kɔe, na Dawid ma wɔde ogya hyewee.+ 13 Akyiri yi, Filistifo no san bɛtow hyɛɛ nnipa a wɔwɔ bon no mu*+ so bio. 14 Dawid san bisaa Onyankopɔn, nanso nokware Nyankopɔn no ka kyerɛɛ no sɛ: “Nkohyia wɔn. Kɔ na kofi wɔn akyi bra, na tow hyɛ wɔn so wɔ baka* nnua no anim.+ 15 Ɛba sɛ wote nnyigyei a ɛte sɛ nnipadɔm nantew wɔ baka nnua no so a, kɔ wɔn so, efisɛ ɛno bɛkyerɛ sɛ nokware Nyankopɔn no adi w’anim rekokunkum Filistifo asraafo no.”+ 16 Enti Dawid yɛɛ nea nokware Nyankopɔn no kae no pɛpɛɛpɛ,+ na wokunkum Filistifo asraafo fi Gibeon kosii Geser.+ 17 Dawid ho asɛm trɛw kɔɔ nsaase nyinaa so, na Yehowa maa ne ho hu tɔɔ aman nyinaa so.+\n^ Ɛkyerɛ, “Mmu-fa-so Hene.”\n^ Anaa “asaasetraa so no.”


Efesofo 3 NA-TWI - Dwuma a Paulo di maa Amanamanmufo - Eyi - Bible Gateway\nEfesofo 2Efesofo 4\nEfesofo 3 Nkwa Asem (NA-TWI)\nDwuma a Paulo di maa Amanamanmufo\n3 Eyi nti, me Paulo a mo Amanamanmufo nti, meyɛ Kristo Yesu deduani no, bɔ mpae srɛ Onyankopɔn. 2 Akyinnye biara nni ho sɛ moate sɛ mo yiyeyɛ nti na Onyankopɔn nam n’adom so de saa adwuma yi ama me sɛ menyɛ no. 3 Onyankopɔn daa n’ahintasɛm no adi kyerɛɛ me. Makyerɛw asɛm tiaa bi afa eyi ho, 4 na sɛ mokenkan nea makyerɛw no a, mobɛte me Kristo ahintasɛm no ase. 5 Mmere bi a atwam no, na wɔnka saa ahintasɛm yi nkyerɛ nnipa nanso afei Onyankopɔn nam Honhom no so ada ahintasɛm no adi akyerɛ n’asomafo ne n’adiyifo kronkron no.\n6 Saa ahintasɛm yi kyerɛ sɛ Amanamanmufo wɔ kyɛfa wɔ adedi koro no mu te sɛ Yudafo a wɔyɛ nipadua koro de no na wɔnam Asɛmpa no so ahyɛ wɔn bɔ koro no ara bi wɔ Kristo Yesu mu. 7 Onyankopɔn nam n’adom akyɛde bi so yɛɛ me Asɛm no ho somfo a efi ne tumi mu.\n8 Ɛwom sɛ me ne aketewa pa ara wɔ nkumaa no mu nanso Onyankopɔn yɛɛ me adom sɛ menkɔka Asɛmpa a ɛfa Kristo ahonya a enni awiei no ho nkyerɛ Amanamanmufo 9 na yɛmma nnipa nyinaa nhu ɔkwan a wɔbɛfa so de Onyankopɔn ahintasɛm no adi dwuma. Onyankopɔn a ɔyɛ ɔbɔadeɛ no koraa ahintasɛm no so mfe bebree 10 sɛnea ɛbɛyɛ a ɛnnɛ yi wɔnam asafo, abɔfo, ɔsoro atumfo so behu Onyankopɔn nimdeɛ no nyinaa. 11 Onyankopɔn nam yɛn Awurade Kristo Yesu so fi ne botae a enni awiei no mu na edii dwuma no wiei.\n12 Yɛne no ka bom a, yɛnam gyidi a yɛwɔ wɔ Onyankopɔn mu no so betumi asi yɛn bo akɔ anim.\n13 Mesrɛ mo, mommma mo bo nntu, efisɛ, merehu amane ma mo. Mo na mubenya ho mfaso. 14 Eyi nti, mibu nkotowde wɔ Agya no 15 a ɔsoro ne fam abusua biara nya ne din fi no no anim. 16 Mibisa sɛ omfi n’anuonyam dodow no mu mfa ne Honhom no so nhyɛ mo mu den, 17 sɛnea ɛbɛyɛ a Kristo nam gyidi so bɛtena mo koma mu. Mebɔ mpae sɛ mobɛto ɔdɔ fapem 18 sɛnea ɛbɛyɛ a mo ne Onyankopɔn nkurɔfo nyinaa benya tumi ate Kristo dɔ a ɛkorɔn no ase 19 na moahu Kristo dɔ a ɛtra adwene no, na moayɛ ma wɔ Onyankopɔn mu.\n20 Na nea otumi yɛ ma ɛtra ade nyinaa ma ɛboro so kyɛn nea yɛsrɛ anaasɛ yesusuw sɛnea tumi a ɛyɛ yɛn mu adwuma no te no, 21 ɔno na Kristo Yesu mu, anuonyam nka no asafo no mu mfa nkɔ beresanten a ɛbɛba awo ntoatoaso nyinaa mu. Amen.


2 Beresosɛm 17:1-19\n17 Na ne ba Yehosafat+ bedii n’ade, na ɔmaa ne tumi yɛɛ den Israel. 2 Ɔde akofo gyinagyinaa Yuda nkurow a wɔabɔ ho ban nyinaa mu, na ɔde asraafodɔm koguu Yuda asase ne Efraim nkurow a ne papa Asa ko fae+ no mu. 3 Na Yehowa dii Yehosafat akyi,+ efisɛ ɔnantew ne nana Dawid akwan so+ na wankodi Baal akyi.+ 4 Ne papa Nyankopɔn na ɔhwehwɛɛ no,+ na ne mmara nsɛm mu na ɔnantewee,+ na wamfa Israel akwan so.+ 5 Na Yehowa maa ahenni no timii ne nsam,+ na Yuda nyinaa de akyɛde+ brɛɛ Yehosafat daa; enti onyaa ahonyade ne anuonyam pii.+ 6 Onyaa akokoduru wɔ Yehowa akwan+ ho, ma enti oyiyii sorɔnsorɔmmea+ ne abosonnua+ a ɛwɔ Yuda no. 7 N’ahenni afe a ɛto so abiɛsa mu no, ɔsoma kɔka kyerɛɛ ne mmapɔmma yi sɛ wɔnkɔkyerɛkyerɛ wɔ Yuda nkurow mu: Ben-Hail, Obadia, Sakaria, Netanel ne Mikaia; 8 Lewifo yi na na wɔka wɔn ho: Semaia, Netania, Sebadia, Asahel, Semiramot, Yehonatan, Adoniya, Tobiya ne Tob-Adoniya, wɔn nyinaa yɛ Lewifo, ná Elisama ne Yehoram a wɔyɛ asɔfo+ no nso ka wɔn ho. 9 Na wosiim kɔkyerɛkyerɛe+ wɔ Yuda; ná wokura Yehowa mmara nhoma+ no, na wokyinii Yuda nkurow nyinaa mu kyerɛkyerɛe wɔ ɔman no mu. 10 Yehowa ho hu+ tɔɔ nsase no so ahenni a atwa Yuda ho ahyia nyinaa so, na wɔne Yehosafat anko.+ 11 Na Filistifo de akyɛde+ brɛɛ Yehosafat na wɔde sika betuaa tow+ maa no. Arabiafo+ nso de nyɛmmoa brɛɛ no; wɔde adwennini mpemnson ahanson ne mpapo mpemnson ahanson.+ 12 Yehosafat nyaa nkɔso, na ɔyɛɛ kɛse+ paa, na ɔkyekyee nkurow a ɛyɛ den+ ne adekora nkurow+ wɔ Yuda. 13 Ɔyeyɛɛ nneɛma pii Yuda nkurow mu, na onyaa akofo,+ mmarima akokodurufo a wɔn ho yɛ den+ wɔ Yerusalem. 14 Eyi ne wɔn dibea sɛnea wɔn agyanom abusuafie te: Yuda apem apem so mpanyimfo, Adnah ne wɔn sahene, na mmarima akokodurufo a wɔn ho yɛ den mpem ahasa ka ne ho.+ 15 Nea ɔhyɛ n’ase ne ɔsahene Yehohanan, na mpem ahanu aduɔwɔtwe ka ne ho. 16 Nea ɔhyɛ ɔno nso ase ne Sikri ba Amasiya, a otuu ne ho maa+ Yehowa, na mmarima akokodurufo a wɔn ho yɛ den mpem ahanu ka ne ho. 17 Nea ofi Benyamin+ mu nso ne ɔbarima kokodurufo a ne ho yɛ den Eliada, na mmarima mpem ahanu a wɔn na wokura agyan ne akyɛm+ ka ne ho. 18 Nea ɔhyɛ n’ase ne Yehosabad, na mmarima mpem ɔha aduɔwɔtwe a wɔhyehyɛ wɔn ho kɔ ɔsa ka ne ho. 19 Eyinom ne wɔn a wɔsom ɔhene; ɛsono wɔn a ɔhene de wɔn totoo nkurow a wɔagye ho ban+ ano wɔ Yuda nyinaa no.


2 Ahemfo 9 AKCB - Matteus 9 LB\n2 Ahemfo 9:1-37\nWosi Yehu Israelhene\n1Na odiyifo Elisa afrɛ adiyifo no mu baako afi adiyifokuw no mu. Ɔka kyerɛɛ no se, “Siesie wo ho, na kɔ Ramot-Gilead. Fa saa toa a ngo wɔ mu yi ka wo ho kɔ. 2Hwehwɛ Yehosafat babarima Yehu a ɔyɛ Nimsi nena no. Frɛ no fi ne nnamfo mu, na fa no kɔ pia mu, 3na hwie ngo no gu ne tirim. Ka kyerɛ no se, ‘Sɛnea Awurade se ni: Meresra wo ngo, ama woabedi Israel so hene.’ Afei, bue ɔpon no na guan, nsɛe bere!”\n4Enti odiyifo kumaa no kɔɔ Ramot-Gilead. 5Oduu hɔ no, ohuu Yehu sɛ ɔne asraafo mpanyimfo bi reyɛ nhyiamu. Ɔkae se, “Ɔsahene, mewɔ nkra bi de ma wo.”\nYehu bisae se, “Yɛn mu hena?”\nObuae se, “Wo a woyɛ ɔsahene no.”\n6Enti Yehu gyaw wɔn a aka no hɔ, kɔɔ fie. Na odiyifo kumaa no hwiee ngo no guu Yehu tirim, kae se, “Sɛnea Awurade, Israel Nyankopɔn, se ni: Mesra wo ngo sɛ di Awurade nkurɔfo Israelfo so hene. 7Ɛsɛ sɛ wosɛe Ahab, wo wura no, fi. Saa ɔkwan no so na mɛfa atua mʼadiyifo a wokunkum wɔn ne Awurade asomfo no nyinaa a Isebel kunkum wɔn no so ka. 8Ɛsɛ sɛ wɔpepa Ahabfifo nyinaa fi hɔ—ɔbarima biara, ɔsomfo ne nea ɔde ne ho nyinaa a wɔwɔ Israel. 9Mɛsɛe Ahab fi, sɛnea mesɛee Nebat babarima Yeroboam ne Ahiya babarima Baasa afi no. 10Na akraman bɛwe Isebel nam wɔ Yesreel asase so, na obiara rensie no.” Afei, odiyifo kumaa no buee pon no, tuu mmirika guanee.\n11Yehu san kɔɔ ne nkurɔfo mpanyimfo no nkyɛn. Wɔn mu baako bisaa no se, “Dɛn na damfo a ne ti asɛe no rehwehwɛ? Biribiara kɔ yiye ana?” Yehu buae se, “Wo ara wunim sɛnea ɔbarima no keka ne nsɛm fa.”\n12Wɔn nyinaa kae se, “Woboa. Ka nokware.” Enti Yehu kae se, odiyifo no ayi akyerɛ no se Awurade asra no ngo sɛ ommedi Israel so hene.\n13Wɔde wɔn ntade sesɛw atrapoe no so ntɛm ara, hyɛn torobɛnto, teɛteɛɛ mu se, “Yehu yɛ ɔhene.”\nYehu Kum Yoram Ne Ahasia\n14Enti Yehosafat babarima Yehu a ɔyɛ Nimsi nena pam ɔhene Yoram ti so. Afei, na Yoram de ne ho akɔbɔ asraafo wɔ Ramot-Gilead a na wogyina de tia Aramhene Hasael asraafo no. 15Nanso na wɔapira Yoram wɔ ɔko no mu, ama wasan aba Yesreel sɛ ɔrebɛsa ne ho yare. Enti Yehu ka kyerɛɛ mmarima a wɔka ne ho no se, “Esiane sɛ mopɛ sɛ midi hene no nti, obiara nnguan nkɔ Yesreel nkɔka nea yɛayɛ wɔ hɔ no.” 16Na Yehu kɔtenaa teaseɛnam mu, kɔɔ Yesreel kɔhwehwɛɛ ɔhene Yoram a na wapira da hɔ no. Na Yudahene Ahasia nso wɔ hɔ bi.\n17Ɔwɛmfo a na ɔwɔ Yesreel abantenten so no huu Yehu ne ne nkurɔfo sɛ wɔreba nti, ɔteɛɛ mu guu Yoram so se, “Mihu sɛ asraafo reba. Soma ɔpɔnkɔkafo bi, na ɔnkɔhwɛ sɛ wɔreba no asomdwoe so ana.” Ɔhene Yoram nso teɛɛ mu.\n18Enti ɔpɔnkɔkafo no kohyiaa Yehu bisaa no se, “Ɔhene pɛ sɛ ohu sɛ moreba no asomdwoe so ana?”\nYehu buae se, “Wuhia asomdwoe de ayɛ dɛn? Di mʼakyi!”\nƆwɛmfo no frɛɛ ɔhene se, “Ɔpɔnkɔkafo no ahyia wɔn, nanso ɔmma.”\n19Enti ɔhene no somaa ɔpɔnkɔkafo a ɔto so abien. Okoduu wɔn nkyɛn bisae se, “Ɔhene pɛ sɛ ohu sɛ moreba no asomdwoe so ana?” Bio, Yehu bisae se, “Wuhia asomdwoe de ayɛ dɛn Di mʼakyi!”\n20Ɔwɛmfo no teɛɛ mu se, “Ɔpɔnkɔkafo no ahyia wɔn, nanso ɔno nso mma. Ɛbɛyɛ Nimsi babarima Yehu a ɔka ɔpɔnkɔ mmirikatɛntɛ so no.”\n21Ɔhene Yoram hyɛe se, “Ntɛm, monyɛ me teaseɛnam no krado mma me.” Na Israelhene Yoram ne Yudahene Ahasia tenatenaa wɔn nteaseɛnam mu kohyiaa Yehu. Wohyiaa no wɔ asase a na ɛyɛ Nabot, Yesreelni dea no so. 22Ɔhene Yoram bisae se, “Wobaa no asomdwoe so ana, Yehu?”\nYehu buae se, “Mpɛn dodow a wo na Isebel abosom ne ne bayi atwa yɛn ho ahyia yi, ɛbɛyɛ dɛn na maba no asomdwoe so?”\n23Ɛnna ɔhene Yoram twee ne teaseɛnam pɔnkɔ no hama, de dan ɔpɔnkɔ no ani, guanee a ɔreteɛteɛ mu se, “Ɔmammɔfo Ahasia!”\n24Na Yehu twee nʼagyan tow wɔɔ Yoram mmati ntam. Agyan no hwirew ne koma mu ma ɔtew hwee wɔ ne teaseɛnam no mu, wui. 25Yehu ka kyerɛɛ ne kunini Bidkar se, “Tow no kyene Nabot, Yesreelni no asase no so. Wokae bere a na yɛtete nteaseɛnam mu, di nʼagya Ahab akyi no? Awurade kae se, 26‘Meka ntam, di nsew sɛ, metua no so ka wɔ Nabot agyapade mu ha, sɛnea Awurade se ni,’ sɛ okum Nabot ne ne mmabarima nnɛra a mihuu no. Enti tow no kyene Nabot asase so ha, sɛnea Awurade kae no.”\n27Bere a Yudahene Ahasia huu asɛm a asi no, oguan kɔɔ Bet-Hagan. Yehu taa no teɛteɛɛ mu se, “Munkum ɔno nso bi.” Enti wɔtow Ahasia agyan wɔɔ no wɔ ne teaseɛnam mu wɔ Gur atrapoe a ɛbɛn Yibleam. Otumi kɔe ara koduu Megido, na owui wɔ hɔ. 28Ne mpanyimfo de no too teaseɛnam mu, kɔɔ Yerusalem kosiee no wɔ ne mpanyimfo ho wɔ Dawid kurom. 29Na Ahasia dii ade wɔ Yuda no, na Israelhene Yoram nso adi ade mfe dubaako.\n30Bere a ɔhemmea Isebel tee sɛ Yehu aba Yesreel no, ɔkekaa nʼanintɔn, yɛɛ ne ti fɛfɛɛfɛ, tɛw mfɛnsere mu. 31Bere a Yehu wuraa ahemfi pon no mu no, ɔhemmea no teɛɛ mu guu ne so se, “Owudifo, wobaa no asomdwoe so ana? Wote sɛ Simri a okum ne wura no.”\n32Yehu pagyaw nʼani huu no wɔ mfɛnsere no mu teɛɛ mu se, “Hena na ɔwɔ mʼafa!” Na piamfo baanu anaa baasa hwɛɛ no. 33Yehu teɛɛ mu se, “Montow no nkyene fam.” Enti wɔtow no fii mfɛnsere no mu, maa ne mogya bi bɔ petee ɔfasu no ne nʼapɔnkɔ ho. Na Yehu maa nʼapɔnkɔ tiatiaa nʼamu no so.\n34Na Yehu kɔɔ ahemfi hɔ kodidi, nomee. Akyiri no, ɔkae se, “Monkɔ nkosie ɔbea a wɔadome no yi, efisɛ ɔyɛ ɔhene babea.” 35Nanso wɔkɔɔ sɛ wɔrekosie no no, ne ti ne nan ne ne nsa nko ara na wohui.\n36Bere a wɔbɛbɔɔ Yehu amanneɛ no, ɔkae se, “Eyi ne Awurade asɛm a ɔnam ne somfo Tisbini Elia so kae se, ‘Asasetam bi a ɛda Yesreel no so na akraman bɛwe Isebel nam no. 37Na nʼamu bɛbɔ apete, te sɛ wura wɔ Yesreel pɔw mu a ne saa nti, obiara ntumi nhu no.’ ”\nAKCB : 2 Ahemfo 9


Dwom 78—‘Yɛkyerɛkyerɛ Onyankopɔn Asɛm’ | Kristofo Dwom\nKENKAN WƆ Afrikaans Albanian Amharic Armenian Aymara Azerbaijani Azerbaijani (Cyrillic) Baoule Bassa (Cameroon) Bicol Bislama Boulou Bulgarian Cebuano Chichewa Chitonga Chitonga (Malawi) Chitumbuka Chiyao Cibemba Cinyanja Croatian Dangme Douala Dutch English Ewe Fijian Fon French Ga German Greek Guarani Gun Haitian Creole Hiligaynon Hungarian Icelandic Iloko Italian Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Malayalam Mambwe-Lungu Mapudungun Mauritian Creole Myanmar Ndau Ngangela Nias Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Quechua (Ayacucho) Quechua (Cuzco) Quichua (Chimborazo) Russian Samoan Sena Serbian Serbian (Roman) Seychelles Creole Shona Silozi Sinhala Spanish Swahili Swedish Tagalog Tahitian Tatar Telugu Thai Tigrinya Tok Pisin Tshiluba Turkish Twi Ukrainian Wolaita Yoruba\n‘Yɛkyerɛkyerɛ Onyankopɔn Asɛm’\n(Asomafo Nnwuma 18:11)\n1. N-ky’rɛ-ky’rɛ a-dwu-ma yɛ dɛ;\nE-mu nhyi-ra dɔɔ-so.\nYɛ-de Bi-ble no boa nni-pa\nMa wɔ-nya n-kɔ-so.\nYe-su a-yɛ n-hwɛ-so pa;\nƆ-ky’rɛ nni-pa ho dɔ.\nEn-ti sɛ yɛ-dɔ a-fo-f’ro a,\n2. Yɛ-bɔ mmɔ-den yɛ a-de-pa,\nYe-ho-wa din no nti.\nWa-paw yɛn sɛ n’A-dan-se-fo.\nYɛ-de n-si sua n’A-sɛm no;\nƐ-ka-sa kye-rɛ yɛn.\nBi-ble yɛ a-de-mu-de kɛ-se;\nYɛ-bɛ-ka ho a-sɛm.\n3. Ye-ho-wa ma yɛn nea ye-hia\nMa yɛ-yɛ n’a-dwu-ma.\nYɛ-wɔ ne mu a-ho-to-so\nSɛ o-be-tie yɛn daa.\nYe-ho-wa A-sɛm no som bo;\nYɛ-de ɔ-dɔ boa a-fo-f’ro ma\n(Hwɛ Dw. 119:97; 2 Tim. 4:2; Tito 2:7; 1 Yoh. 5:14 nso.)\n‘Yɛkyerɛkyerɛ Onyankopɔn Asɛm’ (Dwom 78)


Yohane 1 NA-TWI - Hann a ɛwɔ sum mu - Ansa na - Bible Gateway\nLuka 24Yohane 2\nYohane 1 Nkwa Asem (NA-TWI)\n1 Ansa na wɔrebɛbɔ wiase no, na Asɛm no wɔ hɔ dedaw. Na Asɛm no ne Onyankopɔn na ɛwɔ hɔ. Na Asɛm no yɛ Onyankopɔn. 2 Mfitiase no, na Asɛm no ne Onyankopɔn na ɛwɔ hɔ. 3 Ɛnam ne so na wɔbɔɔ ade nyinaa. Wɔankwati no anyɛ biribiara. 4 Ne mu na nkwa wɔ; na saa nkwa no na ɛma nnipa hann. 5 Hann no hyerɛn wɔ sum mu a sum no ntumi nni hann no so.


Hebreos 1 CST - Hebrifo 1 NA-TWI | Biblica América Latina\nHebreos 1 CST - Hebrifo 1 NA-TWI\n1Mmere a atwam no, na Onyankopɔn nam akwan horow bebree so fa adiyifo so kasa kyerɛ yɛn mpanyimfo.\n2 Mmom mmere a edi akyiri yi de, ɔnam ne Ba no so akasa akyerɛ yɛn. Ɔyɛ obi a Onyankopɔn nam ne so bɔɔ wiase. Na ɔno na Onyankopɔn ayi no sɛ awiei no, nneɛma nyinaa bɛyɛ ne de.\n3 Ɔnam Onyankopɔn anuonyam hyerɛn a ɔhyerɛn no so hran. Ɔyɛ Onyankopɔn sɛso pɛpɛɛpɛ, na ɔde n’asɛm a tumi wɔ mu no so wiase mu. Ɔtew nnipa ho fi wɔn bɔne mu wiei no, ɔtenaa Otumfo Nyankopɔn nifa so wɔ soro.\n4 Ɛno nti, ɔyɛɛ kɛse sen abɔfo no, efisɛ edin a Onyankopɔn de too no no yɛ kɛse sen wɔn de no. 5 Efisɛ, Onyankopɔn nso anka ankyerɛ n’abɔfo no mu biara se, “Woyɛ me Ba na nnɛ, mabɛyɛ w’agya.” Ɛnna wanka ankyerɛ ɔbɔfo biara se, “Mɛyɛ w’agya na wayɛ me Ba.” 6 Bere a Onyankopɔn pɛe sɛ ɔsoma n’abakan no ba wiase no, ɔsan kae se, “Ɛsɛ sɛ Onyankopɔn abɔfo nyinaa som no.” 7 Asɛm a Onyankopɔn ka faa abɔfo no ho ne sɛ, “Onyankopɔn yɛ n’abɔfo mframa ne n’asomfo gyadɛwee.” 8 Na ɛfa Ɔba no ho no, Onyankopɔn kae sɛ, “O, Onyankopɔn, w’ahengua bɛtena hɔ daa nyinaa; w’ahenni yɛ atɛntrenee. 9 Wodɔ trenee, na wukyi bɔne; ɛno nti na Onyankopɔn a ɔyɛ wo Nyankopɔn no yii wo hyɛɛ wo anuonyam a ɛso sen w’ahokafo no.”\n10 Onyankopɔn san kae se, “Wo, Awurade, na mfitiase no wobɔɔ asase na wode w’ankasa wo nsa bɔɔ soro. 11 Ne nyinaa betwam na wo de wobɛtena hɔ; ne nyinaa behi sɛ ntamagow. 12 Wɔbɛbobɔw no sɛ atade, na wɔbɛsesa no sɛ ntade. Nanso wo de, daa wote sɛ nea wote; na wo mfe renhi da.”\n13 Onyankopɔn anka ankyerɛ n’abɔfo no se, “Montena me nifa so kosi sɛ mede mo atamfo bɛyɛ mo nan ase ntiaso.”\n14 Sɛ saa a, na abɔfo no yɛ dɛn? Wɔn nyinaa yɛ ahonhom a wɔsom Onyankopɔn na ɔsoma wɔn ma wɔkɔboa wɔn a wɔrehwehwɛ nkwagye no.\nNA-TWI : Hebrifo 1


KENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Fijian Finnish French Georgian German Greek Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lithuanian Malagasy Maltese Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Xhosa Zulu\nNNIPA pii nnye nsɛm a wɔkenkan na wɔte fi nsɛm ho amanneɛbɔfo hɔ no nni. Wɔ United States sɛ nhwɛso no, adwumakuw bi bisabisaa nkurɔfo nsɛm wɔ afe 2012 mu de hwɛe sɛ wɔn “ahotoso a wɔwɔ” wɔ atesɛm nkrataa, TV, ne radio so amanneɛbɔfo mu no te dɛn anaa. Sɛ wofa nnipa 10 biara a, wɔn mu 6 kae sɛ “wonnye wɔn nni ahe biara” anaa “wonnye wɔn nni koraa.” So ɛfata sɛ wɔka sɛ wonnye wɔn nni?\nNsɛnkyerɛwfo ne ahyehyɛde ahorow a wɔyɛ nnwuma ma wɔn no aka sɛ wɔbɛbɔ mmɔden de amanneɛbɔ a ɛyɛ nokware na edi mu ato gua. Nanso, ɛsɛ sɛ yesusuw asɛm yi ho. Ma yɛnhwɛ nea edidi so yi:\nAKATAKYIE A WƆTAA AKYI. Nsɛm ho amanneɛbɔfo nnwuma no yɛ nnwumakuw akɛse kakraa bi dea. Nnwumakuw yi na wɔkyerɛ nsɛm a ɛsɛ sɛ wɔde to gua ne ɔkwan a ɛsɛ sɛ wɔfa so de to gua. Esiane sɛ nnwumakuw yi pɛ mfaso nti, asɛm biara a wɔde bɛto gua no gyina nea wobenya afi mu so. Ne saa nti, amanneɛbɔ biara a ɛremfa mfaso mmrɛ akatakyie yi no, wɔmfa nto gua koraa.\nABAN. Nsɛm a yɛte fi nsɛm ho amanneɛbɔfo hɔ no mu pii fa ɔmanfo ne aban no ho. Atumfoɔ no pɛ sɛ ɔmanfo gye nhyehyɛe a wɔreyɛ ne wɔn mpanyimfo tom. Na esiane sɛ nsɛm ho amanneɛbɔfo taa gye nsɛm fi aban no hɔ nti, ɛtɔ da a amanneɛbɔfo ne aban no yɛ biako.\nAGUADE HO DAWURUBƆ. Wɔ aman pii so no, sɛ nsɛm ho amanneɛbɔfo adwuma no bɛkɔ so a gye sɛ wonya sika, na wonya saa sika yi mu fã kɛse no ara fi aguade ho dawurubɔ mu. Wɔ United States no, wɔn a wotintim nsɛmma nhoma no nya wɔn sika no mu ɔha mu nkyem 50 kosi 60 fi aguade ho dawurubɔ mu, wɔn a wotintim atesɛm nkrataa nya ɔha mu nkyem 80, na television ne radio nnwumakuw nso de, emu na wonya wɔn sika nyinaa fi. Eyi nti wɔn a wɔbɔ wɔn aguade ho dawuru no mfa wɔn sika nhyɛ dwumadi a ɛnka nsɛmpa mfa wɔn aguade anaa ɔkwan a wɔfa so yɛ wɔn adwuma no ho no mu. Sɛ wɔn ani nnye sɛnea nsɛm ho amanneɛbɔfo bi keka wɔn nsɛm ho a, wobetumi de wɔn ani akyerɛ baabi foforo. Esiane eyi nti, sɛ samufo hu sɛ asɛm bi betumi asɛe nkurɔfo a wogyina wɔn adwuma no akyi no din a, wotumi ka hyɛ.\nATORODI. Ɛnyɛ nsɛnkyerɛwfo nyinaa na wɔka nokware. Ebinom bɔ wɔn tirim ka nsɛm. Sɛ nhwɛso no, mfe kakra a atwam ni no, na sɛnkyerɛwfo bi a ɔwɔ Japan pɛ sɛ ɔka sɛnea wɔn a wɔdɔ asukɔ kɔ nsu ase no resɛe po ase afifide a ɛwɔ Okinawa no ho asɛm. Bere a okyinkyinii a wannya biribi a ɛkyerɛ saa no, ɔno ankasa sɛe bi, na otwitwaa ho mfonini. Wobetumi asakra mfonini bi nso de adaadaa ɔmanfo. Abɛɛfo mfiri a wotumi de sakra mfonini rekɔ so paa, na sɛ wɔsakra mfonini no bi a, ɛyɛ den paa sɛ wubehu.\nNSƐM A WOKYINKYIM NO. Sɛ mpo asɛm bi yɛ nokware sɛ dɛn ara a, sɛnkyerɛwfo bi betumi akyerɛw no sɛnea ɔno ara pɛ. Nsɛm bɛn na ɛsɛ sɛ wɔkyerɛw, na nea ɛwɔ he na ɛsɛ sɛ wogyaw? Sɛ nhwɛso no, ebia na wɔahyɛ bɔɔlbɔ kuw bi ɛka abien. Ɛno yɛ nokwasɛm. Nanso nea ɛyɛe a wɔhyɛɛ wɔn no de, sɛnkyerɛwfo betumi afa akwan pii so aka ho asɛm.\nNSƐM A WOYIYI FI MU. Sɛ sɛnkyerɛwfo rekyerɛw nsɛm bi a wɔpɛ sɛ ɛka nkurɔfo koma a, mpɛn pii no woyiyi nsɛm a ebetumi ama nkurɔfo adwenem ayɛ wɔn nãã no fi mu. Eyi ma wogugu nsɛm no bi mu, na wɔnka fã bi nso ho asɛm pii. Ɛtɔ da a, esiane sɛ ehia sɛ television so amanneɛbɔfo de nsɛm pii to gua wɔ bere tiaa bi mu nti, wobetumi atwa nsɛm bi a ɛho hia agu.\nAKANSI. Mfe kakra a atwam ni mu no, television dwumadibea ahorow adɔɔso ma enti nkurɔfo nsɛe bere pii wɔ television dwumadibea biako pɛ ho. Nea ɛbɛyɛ na nkurɔfo akɔ so ahwɛ wɔn dwumadi no, dwumadibea ahorow no bɔ mmɔden sɛ wobeyi biribi a ɛyɛ anigye de agyigye wɔn atiefo ani. Nhoma bi reka adeyɛ yi ho asɛm no, ɛkae sɛ: “Wɔtaa yi mfonini ahorow a ɛyɛ ahodwiriw anaa ɛkanyan atiefo bere a wɔretie [television so] amanneɛbɔ ahorow no, na wotwitwa nsɛm so ntiantiaa na ama wɔn a wɔhwɛ TV a asɛm fono wɔn ntɛmntɛm no atumi ahwɛ.”—Media Bias.\nMFOMSO AHOROW. Esiane sɛ nsɛnkyerɛwfo yɛ nnipa nti, wotumi di mfomso. Sɛ wɔankyerɛw asɛmfua bi yiye, wɔamfa nsanhɔ bi anto yiye, wɔamfa kasa mmara anni dwuma yiye a, ebetumi ama asɛm bi asete ayɛ den. Ebia na wɔanhwehwɛ asɛm bi mu nokwasɛm yiye. Ahopere nti, sɛ anka sɛnkyerɛwfo bi bɛkyerɛw 100,000 no, obetumi adi mfomso akyerɛw 10,000.\nNSUSUWII A ƐMFATA. Nsɛm a wɔde bɛto gua pɛpɛɛpɛ no nna fam sɛnea ebinom susuw no. Asɛm a nnɛ obiara susuw sɛ ɛyɛ nokware no, ebia ade bɛkye no na ɛnte saa. Sɛ nhwɛso no, bere bi na nnipa susuw sɛ okyinnsoromma akuw no nyinaa atwa asase yi ho ahyia. Nanso seesei yenim sɛ asase no di owia ho kyinhyia.\nEhia sɛ Yɛkari Pɛ\nƐwom sɛ ɛnyɛ nsɛm a yɛkenkan nyinaa na ɛsɛ sɛ yegye di de, nanso ɛno nkyerɛ sɛ hwee nni hɔ a yebetumi agye adi. Ade titiriw a ehia ne sɛ yɛbɛyɛ ahwɛyiye na yɛanya nneɛma ho adwempa.\nBible ka sɛ: “Ɛnyɛ asõ na ɛsɔ nsɛm hwɛ?” (Hiob 12:11) Nyansahyɛ ahorow a ebetumi aboa ma yɛasɔ nsɛm a yɛte, ne nea yɛkenkan ahwɛ na edidi so yi:\nNSƐM NO FIBEA: So amanneɛbɔ no fi obi anaa kuw bi a wogye wɔn di hɔ? So wɔka dwumadi no anaa nhoma no ho asɛm pa, anaa wonim wɔn sɛ wogugu nsɛm mu? Hena na otua nsɛm a wonya de bɔ amanneɛ no ho ka?\nMMEAE A WONYA NSƐM: Biribi wɔ hɔ a ɛkyerɛ sɛ wɔyɛɛ nhwehwɛmu kɔɔ akyiri? So asɛm no fi beae koro pɛ? So baabi a wonyaa nsɛm no fii no fata, na asɛm biara nni ho? So nsɛm no te sɛ sekan anofanu a etwa ha twa ha, anaa egyina afã bi pɛ?\nADWENE A ƐWƆ AKYI: Bisa wo ho sɛ: ‘So adwene a ɛwɔ akyi ara ne sɛ ɛde amanneɛbɔ bɛma anaa ebegyigye nkurɔfo ani? So ɛyɛ aguadi ho amanneɛbɔ anaa wɔreboa dwumadi bi?’\nƆKWAN A WƆFA SO KA: Sɛ ɔkwan a wɔfa so de amanneɛbɔ bi to gua no hyɛ abufuw, ebu afoforo animtiaa, anaa ɛkasa tia afoforo denneennen a, ɛkyerɛ sɛ ɛnyɛ asɛm a ebetumi de asomdwoe aba.\nƐMMƆ NE HO ABIRA: So amanneɛbɔ no mu nsɛm ne nsɛm afoforo hyia? Sɛ nsɛm no bɔ ne ho abira a, hwɛ yiye!\nƐYƐ NE BERE MU DE: So asɛm no yɛ ne bere mu de a obiara betumi agye atom? Asɛm a na wosusuw sɛ ɛyɛ nokware mfe 20 a atwam no, ebia ɛrenyɛ nokware nnɛ. Nanso sɛ ɛyɛ asɛm a asi foforo koraa a, ebetumi aba sɛ wɔannya mu nokwasɛm nyinaa.\nEnti, wubetumi agye nsɛm ho amanneɛbɔfo adi? Onyansafo Solomon de afotu pa yi ma, ɔkyerɛwee sɛ: “Ogyimfo gye nsɛm nyinaa di, na onitefo hwɛ n’anammɔn yiye.”—Mmebusɛm 14:15.\nNsɛmma Nhoma Yi Ho Nsɛm\nWɔayɛ nsɛm a ɛwɔ Nyan! yi mu no mu nhwehwɛmu yiye. Yɛbɔ mmɔden sɛ yɛbɛhwɛ sɛ nsɛm, akontaahyɛde, ne afoforo nsɛm a yɛbɛfa aka biara no yɛ nokware. Nnipa a wɔpere nsakrae, nnwuma akɛse, anaa aban biara nsa nni nsɛmma nhoma yi tintim mu. Nkurɔfo fi wɔn pɛ mu yi ntoboa de boa. Wɔn a wotintim no gye di sɛ Bible no yɛ Onyankopɔn Asɛm na yebetumi de yɛn ho ato nea ɛka no so.


Sɛn Na Bible Betumi Aboa Me?—Ma Wo Bible Akenkan Nyɛ Anigye | Mmabun Bisa Sɛ\nKENKAN WƆ Afrikaans Albanian Alur American Sign Language Amharic Arabic Arabic (Lebanon) Argentinean Sign Language Armenian Armenian (West) Azerbaijani Baoule Basque Batak (Toba) Belize Kriol Betsimisaraka (Southern) Bicol Bislama Brazilian Sign Language British Sign Language Bulgarian Cambodian Catalan Cebuano Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Croatian Czech Dangme Danish Dutch Ecuadorian Sign Language Efik English Estonian Ewe Fante Faroese Fijian Finnish Fon French Ga Georgian German German Sign Language Greek Greenlandic Guarani Gun Haitian Creole Hausa Hebrew Hiligaynon Hindi Hindi (Roman) Hmong (White) Hungarian Iban Icelandic Iloko Indonesian Isoko Italian Italian Sign Language Japanese Japanese Sign Language Javanese Kabuverdianu Kachin Kalanga (Botswana) Kannada Kazakh Kazakh (Arabic) Khakass Kikamba Kiluba Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lunda Luo Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mingrelian Mongolian Moore Myanmar Nahuatl (Huasteca) Ndebele (Zimbabwe) Nepali Niuean Norwegian Nzema Oromo Ossetian Pangasinan Papiamento (Curaçao) Persian Peruvian Sign Language Pidgin (West Africa) Polish Polish Sign Language Pomeranian Portuguese Portuguese (Portugal) Punjabi Punjabi (Shahmukhi) Quechua (Ancash) Quechua (Ayacucho) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Tena) Rarotongan Romanian Romany (Macedonia) Romany (Macedonia) Cyrillic Romany (Vlax, Russia) Russian Russian Sign Language Samoan Sango Sepedi Sepulana Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Spanish Spanish Sign Language Sranantongo Sunda Swahili Swedish Tagalog Tahitian Talian Tamil Tankarana Tarascan Tatar Telugu Tetun Dili Thai Tigrinya Tongan Totonac Tsonga Tswana Turkish Turkmen Twi Tzeltal Tzotzil Udmurt Ukrainian Urdu Urhobo Uzbek Uzbek (Roman) Valencian Venezuelan Sign Language Vietnamese Waray-Waray Welsh Yoruba Zapotec (Lachiguiri) Zulu\nAudio Baabi a wubetumi atwe nneɛma abɔ atie Sɛn Na Bible No Betumi Aboa Me?—Ɔfã 2: Mɛyɛ Dɛn Ama Me Bible Akenkan Ayɛ Anigye?\nƆbabun bi a ne din de Will kaa sɛ, “Sɛ wunnim ɔkwampa a yɛfa so kenkan Bible a, ebetumi ayɛ wo sɛ ne kan yɛ anihaw.”\nWopɛ sɛ wuhu sɛnea wobɛkenkan Bible ama w’ani agye? Nea yɛrebɛka ho asɛm wɔ ha yi bɛboa wo.\nKenkan Kyerɛwnsɛm no te sɛ nea na wowɔ hɔ na asɛm no sii\nFa w’adwene ne wo koma nyinaa di akenkan no akyi. Wubetumi de nyansahyɛ a edidi so yi ayɛ adwuma:\nPaw Bible mu asɛm bi a wopɛ sɛ wusua. Wubetumi apaw Bible mu asɛm bi anaa asɛm bi wɔ Nsɛmpa nnan no fã bi. Wopɛ nso a, Bible akenkan a wɔayɛ no sɛ drama a ɛwɔ jw.org. no, wubetumi apaw bi na woabɔ atie.\nKenkan asɛm no. Wopɛ a, wo nko ara wubetumi akenkan. Wubetumi nso ne wo nnamfo anaa w’abusuafo abom akenkan no den. Onipa baako betumi afi ase akan, na sɛ odu baabi na ɛyɛ obi anom asɛm a, na nipa foforo nso akan.\nNyansahyɛ a edidi so yi, sɔ emu baako anaa nea ɛboro saa hwɛ:\nAsɛm a worekenkan no, drɔdrɔ ho mfoni. Wopɛ nso a, sɛnea nsɛm bi sisii nnidiso nnidiso no, wubetumi adrɔdrɔ ho mfoni ahorow. Wodrɔ mfoni biara wie a, kyerɛw asɛm bi wɔ ho fa kyerɛkyerɛ nea ɛrekɔ so no mu.\nNea wubetumi ayɛ nso ne sɛ, bere a worekenkan obi a ɔbɔɔ ne bra yiye ho ade no, wubetumi akyerɛw ne suban ne nnwuma pa a ɔyɛe na woakyerɛw nhyira a onya fii emu biara mu no ahyehyɛ ho.\nNea worekenkan no, ma ɛnyɛ te sɛ asɛm bi a asi a woreka ho asɛm. Wubetumi aka no wɔ akwan horow so. Nnipa a asɛm no fa wɔn ho ne wɔn a wɔyɛ asɛm no ho adansefo no, wubetumi “abisabisa wɔn nsɛm.”\nNnipa a worekenkan wɔn ho ade no, sɛ wɔn mu bi sii gyinae a nyansa nnim a, susuw ho hwɛ sɛ, wosii gyinae pa a anka ebewie wɔn sɛn. Sɛ nhwɛso no, sɛnea Petro kaa sɛ onnim Yesu no, susuw ho hwɛ. (Marko 14:66-72) Bere a Petro ho kyeree no no, ɔkwampa bɛn na na anka obetumi afa so ayɛ n’ade?\nSɛ wote nka sɛ wutumi twa nsɛm ho mfoni wɔ w’adwene mu pa ara a, ɛnde wubetumi agyina Bible mu asɛm bi so ahyehyɛ nsɛm bi de ayɛ drama. Fa asuade a yebetumi anya wɔ asɛm no mu ka ho.—Romafo 15:4.\nBible mu nsɛm no, wubetumi ama ayɛ te sɛ nea na wowɔ bi hɔ na esisii!\nSɛ wususuw nsɛm ho kɔ akyiri a, wubetumi akopue akorade a ahintaw so. Nokwasɛm ne sɛ, ɛtɔ da a, asɛmfua baako anaa mmienu bi pɛ betumi ama woate Bible mu asɛm bi ase yiye.\nSɛ nhwɛso no, fa Mateo 28:7 toto Marko 16:7 ho.\nAdɛn nti na Marko de kaa ho sɛ ɛnkyɛ na Yesu ayi ne ho adi akyerɛ n’asuafo no “ne Petro”?\nNea ɛbɛma woahu mmuae no: Nsɛm a esisii no, Marko amfa n’ani anhu bi. Ɛda adi sɛ, ne nsɛm a ɔkyerɛwee no, Petro na ɔka kyerɛɛ no.\nAkorade a ahintaw no: Wohwɛ a, adɛn nti na ɛbɛyɛ sɛ Petro koma tɔɔ ne yam bere a ɔtee sɛ Yesu pɛ sɛ ohu no bio no? (Marko 14:66-72) Dɛn na Yesu yɛe de kyerɛe sɛ ɛnyɛ n’ano kɛkɛ na na ɔde dɔ Petro? Dɛn na wobɛyɛ de asuasua Yesu de akyerɛ sɛ ɛnyɛ w’ano kɛkɛ na wode dɔ afoforo?\nSɛ wokenkan Kyerɛwnsɛm no te sɛ nea wowɔ hɔ bi na nsɛm no sisii, na wususuw nsɛm no ho kɔ akyiri a, wo Bible akenkan bɛyɛ anigye pa ara!\n“Ɛtɔ da a, mefa ti baako, na mayɛ mu nhwehwɛmu akosi sɛ mɛte ase. Ɛrekame ayɛ sɛ bere biara a mɛyɛ saa no, mihu biribi foforo a minhuu da anaa m’adwene nkɔɔ so. Ɛba saa a, ɛte sɛ nea me nsa aka akyɛde bi a m’ani nna.”—Bonnie.\n“Misuaa Rut nhoma no, na mede Watchtower Library yɛɛ ho nhwehwɛmu sɛnea ɛbɛyɛ a mɛte ase yiye. Ɛkaa me nko a, anka obiara mfa Watchtower Library nni dwuma. Aboa me ama mahu sɛ Bible akenkan betumi ayɛ anigye pa ara.”—Timothy.\n“Sɛ wo ne nkurɔfo bom kenkan Bible a, ɛyɛ anika kɛkɛ. Obiara fa Bible mu nipa baako a, na wakenkan n’asɛm no te sɛ nea ɔreyɛ drama no. M’ani gye Bible akenkan a wɔayɛ no sɛ drama a ɛwɔ jw.org. no ho. Ɛma Bible mu nsɛm no yɛ te sɛ nea na wowɔ hɔ bi na esisii!”—Isabel.\nBible Akenkan: Dɛn na Ɛbɛma Ne Kan Ayɛ Dɛ?\nWopɛ sɛ Bible akenkan yɛ wo dɛ a, pɛ Bible a wɔakyerɛ ase kama. Afei fa fon, tablɛt, kɔmputa, ne akwan foforo so yɛ nhwehwɛmu.\nShare Share Sɛn Na Bible No Betumi Aboa Me?—Ɔfã 2: Mɛyɛ Dɛn Ama Me Bible Akenkan Ayɛ Anigye?


Bɔ Wo Gyidi Ho Ban na Hyɛ Mu Den | Gyidi a Edi Mũ\n1, 2. Dɛn nti na ɛho hia sɛ yenya gyidi nnɛ? Ma mfatoho.\nGYIDI yɛ asɛmfua a ɛka koma, na ɛyɛ su a obiara ani gye ho. Nanso, sɛ yehu anaa yɛte saa asɛmfua no a, ɛho hia sɛ yesusuw asɛmfua foforo ho. Ɛno ne: “Ntɛm!” Nea enti a ɛte saa ne sɛ, sɛ yenni gyidi a, ehia sɛ yenya bi ntɛm. Sɛ yɛwɔ gyidi nso a, ehia sɛ yɛbɔ ho ban ntɛm ara, na yɛhwɛ ma enyin. Dɛn ntia?\n2 Ma yɛmfa no sɛ wonam anhweatam kɛse bi so, ɛnna sukɔm de wo paa. Sɛ wunya nsu no bi a, ɛsɛ sɛ wohwɛ so yiye na owia ammɔ so ma anwe. Afei nso, ɛsɛ sɛ wohwɛ sɛ wubenya nsu no bi aka ho sɛnea ɛbɛyɛ a ɛrensa kosi sɛ wubedu baabi a worekɔ no. Ɛnnɛ, wɔ honhom fam no, ɛte sɛ nea yɛn nyinaa te anhweatam so. Gyidi a edi mũ ho ayɛ na te sɛ saa nsu no, na sɛ yɛanhwɛ ammɔ nea yɛwɔ no ho ban anaa yɛamfa bi anka ho a, ebetumi awe ntɛmntɛm. Gyidi ho hia paa; sɛnea sɛ yɛannom nsu a yebewu no, saa ara na sɛ yenni gyidi a, abusuabɔ a yɛne Yehowa wɔ no rentumi nyɛ yiye.—Rom. 1:17.\n3. Dɛn na Yehowa de ama yɛn a ɛbɛboa ma yɛahyɛ yɛn gyidi den, na nneɛma abien bɛn na ehia sɛ yɛma ɛtena yɛn adwenem?\n3 Yehowa nim sɛnea ehia sɛ yenya gyidi ntɛm ara, na onim sɛnea nnɛ, ɛyɛ den sɛ yebenya gyidi na yɛakɔ so akora so. Akyinnye biara nni ho sɛ, ɛno nti na wama yɛn nnipa bi a yebetumi asuasua wɔn no. Yehowa de ne honhom kaa ɔsomafo Paulo ma ɔkyerɛwee sɛ: ‘Munsuasua wɔn a wɔnam gyidi ne boasetɔ so nya bɔhyɛ ahorow no.’ (Heb. 6:12) Ɛno nso nti na Yehowa ahyehyɛde no ahyɛ yɛn nkuran sɛ yɛnyere yɛn ho nsuasua mmarima ne mmea a na wɔwɔ gyidi te sɛ wɔn a yɛasua wɔn ho ade wɔ saa nhoma yi mu no. Ɛnde, dɛn na ɛsɛ sɛ yɛyɛ seesei? Momma nneɛma abien yi ntena yɛn adwenem: (1) Ehia sɛ yɛkɔ so hyɛ yɛn gyidi den; (2) na ehia sɛ yɛkɔ so ma yɛn anidaso no tena yɛn adwenem yiye.\n4. Dɛn na Satan ayɛ a ɛkyerɛ sɛ ɔyɛ gyidi tamfo, nanso dɛn nti na ɛnsɛ sɛ yɛma ehu ka yɛn?\n4 Kɔ so hyɛ wo gyidi den. Gyidi wɔ ɔtamfo kɛse bi—ɔno ne Satan. Wiase yi sodifo no ama wiase a yɛte mu yi abɛyɛ baabi a ɛyɛ den sɛ obi bɛkɔ so anya gyidi. Satan ho yɛ den sen yɛn koraa. So ɛsɛ sɛ yɛma yɛn abam bu sɛ yɛrentumi nnya gyidi na yɛnhyɛ mu den? Ɛnsɛ sɛ yɛyɛ saa da! Obiara a ɔbɔ mmɔden sɛ obenya gyidi a edi mũ no yɛ Yehowa adamfo paa. Wama yɛn awerɛhyem sɛ ɔka yɛn ho, enti yebetumi asiw Ɔbonsam kwan na waguan afi yɛn ho mpo! (Yak. 4:7) Nea yɛbɛyɛ de asiw no kwan ne sɛ yebegye bere da biara da de ahyɛ yɛn gyidi den. Yɛbɛyɛ dɛn atumi ayɛ saa?\n5. Dɛn na mmarima ne mmea anokwafo a Bible ka wɔn ho asɛm no yɛe a ɛma wonyaa gyidi? Kyerɛkyerɛ mu.\n5 Sɛnea yɛahu no, wɔamfa gyidi anwo mmarima ne mmea a na wɔwɔ gyidi a Bible ka wɔn ho asɛm no. Wɔn abrabɔ na wɔde daa no adi sɛ gyidi yɛ Yehowa honhom no aba. (Gal. 5:22, 23) Wɔbɔɔ mpae hwehwɛɛ mmoa, na ɛno nti Yehowa kɔɔ so hyɛɛ wɔn gyidi den. Momma yɛnyɛ saa ara, na ɛnsɛ sɛ yɛma yɛn werɛ fi da sɛ Yehowa yi ne yam de ne honhom ma wɔn a wobisa na wɔyɛ mpae a wɔbɔ ho adwuma no. (Luka 11:13) So biribi foforo wɔ hɔ a yebetumi ayɛ?\n6. Dɛn na yɛbɛyɛ na yɛatumi anya Bible mu nsɛm a yɛkenkan no so mfaso kɛse?\n6 Nnipa a wɔdaa gyidi soronko adi no mu kakraa bi pɛ na yɛaka wɔn ho asɛm wɔ nhoma yi mu. Wɔn mu pii wɔ hɔ a yɛanka wɔn ho asɛm! (Monkenkan Hebrifo 11:32.) Nea wɔn mu biara yɛe no da nsow a yebetumi atɔ yɛn bo ase asua pii afa wɔn ho. Sɛ yɛpere yɛn ho kenkan nnipa a na wɔwɔ gyidi a Bible ka wɔn ho asɛm no ho nsɛm kɛkɛ a, ɛrentumi mma yɛnhyɛ yɛn ankasa gyidi den sɛnea ɛfata. Nea ɛbɛyɛ na yɛate nea yɛrekenkan no ase yiye no, ehia sɛ yɛtɔ yɛn bo ase tweetwee nsɛm a ɛfa Bible mu asɛm a yɛrekenkan no ho ne nea na ɛrekɔ so saa bere no mu. Sɛ bere nyinaa yɛkae sɛ na saa mmarima ne mmea a wɔnyɛ pɛ no wɔ “nkate te sɛ yɛn ara” a, ɛbɛma yɛate nea wɔyɛe no ase yiye. (Yak. 5:17) Sɛ yenya tema ma wɔn a, ɛbɛma yɛatumi de yɛn adwene abu sɛnea ɛbɛyɛ sɛ wɔtee nka bere a wohyiaa nsɛnnennen ne ɔhaw te sɛ nea yɛrehyia no.\n7-9. (a) Sɛ mmarima ne mmea a na wɔwɔ gyidi a wɔtenaa ase bere a na wɔrekyerɛw Bible no nyaa hokwan a yɛanya de resom Yehowa nnɛ no a, anka wɔbɛte nka dɛn? (b) Dɛn nti na ɛsɛ sɛ yɛde yɛn nneyɛe hyɛ yɛn gyidi den?\n7 Yɛn nso, yɛn nneyɛe na yɛde hyɛ yɛn gyidi den. Nea enti a yɛreka saa ne sɛ, “gyidi a nnwuma nnim awu.” (Yak. 2:26) Sɛ mmarima ne mmea a yɛasua wɔn ho ade yi na Yehowa de adwuma a ɔde ama yɛn nnɛ yi hyɛɛ wɔn nsa a, wo de, hwɛ anigye ara a anka wɔde bɛyɛ!\n8 Sɛ nhwɛso no, sɛ Abraham na wɔka kyerɛɛ no sɛ afei de ɔrensom wɔ afɔremuka a wɔde abo ayɛ wɔ sare so no so bio, mmom no, ɔne nnipakuw bi mmom nsom Yehowa wɔ Ahenni Asa a ɛyɛ fɛ so ne nhyiam akɛse ase, baabi a wosusuw bɔhyɛ ahorow a ohuu ne mmamu wɔ “akyirikyiri” no ho na wɔkyerɛkyerɛ mu yiye no a, anka dɛn na ɔbɛyɛ? (Monkenkan Hebrifo 11:13.) Na sɛ Elia a na ɔrebɔ mmɔden sɛ ɔbɛsom Yehowa wɔ ɔhene tirimɔdenfo a na wawae afi nokware som ho no na wɔka kyerɛɛ no sɛ ɛnyɛ n’adwuma ne sɛ onkunkum Baal adiyifo, na mmom ɔnkɔsrasra nkurɔfo wɔ asomdwoe mu nka awerɛkyekye ne anidaso asɛm nkyerɛ wɔn a, anka dɛn na ɔbɛyɛ? Nokwarem no, so anka mmarima ne mmea a wɔwɔ gyidi a Bible ka wɔn ho asɛm no rennye hokwan no ntom ntɛm ara nsom Yehowa sɛnea yɛreyɛ nnɛ no?\n9 Enti, momma yɛnkɔ so mfa yɛn nneyɛe nhyɛ yɛn gyidi den. Sɛ yɛyɛ saa a, na ɛkyerɛ sɛ yɛde nea mmarima ne mmea a wɔdaa gyidi adi yɛe a wɔaka ho asɛm wɔ Onyankopɔn Asɛm mu no rebɔ yɛn bra. Sɛnea yedii kan kae wɔ Nnianim Nsɛm no mu no, yɛbɛbɛn wɔn paa te sɛ yɛn nnamfo. Nanso, ɛrenkyɛ koraa, saa nnipa no bɛba abɛyɛ yɛn nnamfo ankasa.\n10. Anigye bɛn na yebenya wɔ Paradise?\n10 Kɔ so ma w’anidaso ntena w’adwenem yiye. Anidaso a Onyankopɔn ama mmarima ne mmea anokwafo anya no ahyɛ wɔn gyidi den bere nyinaa. So saa na ɛte wɔ wo fam? Wo de, hwɛ sɛnea yɛn ani begye sɛ yebehu Onyankopɔn asomfo anokwafo sɛ wɔreba nkwa mu bere a “wɔn a wɔteɛ . . . bɛsɔre afi awufo mu” no. (Monkenkan Asomafo Nnwuma 24:15.) Nsɛm bɛn na w’ani begye ho sɛ wubebisa wɔn?\n11, 12. Wɔ wiase foforo no mu no, nsɛm bɛn na ebia wubebisa (a) Habel? (b) Noa? (d) Abraham? (e) Rut? (ɛ) Abigail? (f) Ester?\n11 Sɛ wuhyia Habel a, so wo ho bɛpere wo sɛ wubebisa no sɛnea na n’awofo te? Anaa ebia wubebisa no sɛ: “So wubisaa kerubim a na wɔrewɛn Eden no asɛm pɛn? Wɔmaa wo mmuae?” Na Noa nso ɛ? Ebia wubebisa no sɛ: “So na wusuro Nefilimfo no? Woyɛɛ dɛn hwɛɛ mmoa no nyinaa wɔ saa afe a na mohyɛ adaka no mu no?” Sɛ wuhyia Abraham a, ebia wubebisa no sɛ: “So wuhuu Sem pɛn? Hena na ɔmaa wo wubehuu Yehowa? So na ɛyɛ den ma wo sɛ wubefi Ur?”\n12 Saa ara nso na ebia wubebisa mmea anokwafo a wobenyan wɔn no nsɛm a edidi so yi: “Rut, dɛn na ɛkaa wo ma wobɛsom Yehowa?” “Abigail, so na wusuro sɛ wobɛka nea woayɛ de aboa Dawid no akyerɛ Nabal?” “Ester, bere a nsɛm a esisii a wɔaka ho asɛm wɔ Bible mu no baa awiei no, dɛn na ɛtoo wo ne Mordekai?”\n13. (a) Nsɛm bɛn na ebia wɔn a wɔasɔre afi awufo mu no bebisa wo? (b) Sɛ wokae sɛ wubehu mmarima ne mmea a wɔtenaa ase tete no a, ɛma wote nka dɛn?\n13 Ebia saa mmarima ne mmea anokwafo no nso wɔ nsɛm pii a wobebisa wo. Hwɛ sɛnea ɛbɛyɛ anigye sɛ yɛbɛka nea ɛkɔɔ so bere a nneɛma duu ne mpɔmpɔn so wɔ nna a edi akyiri no mu ne sɛnea Yehowa hyiraa ne nkurɔfo wɔ mmere a emu yɛ den mu no ho asɛm akyerɛ wɔn! Akyinnye biara nni ho sɛ, wɔn ani begye paa sɛ wɔbɛte sɛnea Yehowa maa ne bɔhyɛ ahorow baa mu no. Wɔ wiase foforo no mu no, ɛho renhia sɛ yɛde yɛn adwene bu sɛnea na Onyankopɔn asomfo anokwafo a Bible ka wɔn ho asɛm no te. Saa bere no de, na yɛne wɔn nyinaa wɔ Paradise! Enti, kɔ so yɛ nea wubetumi biara nnɛ sɛnea ɛbɛyɛ a wubehu saa nkurɔfo no. Kɔ so suasua wɔn gyidi. Ɛmmra sɛ, wo ne wɔn nyinaa bɛkɔ so asom Yehowa na moayɛ nnamfo akosi daa!\nSuasua Wɔn Gyidi—Awiei Nsɛm